url: =Kipawl loding kacih ~ Evan. Suangh Dal :: ZOMI DAILY\nposted on 26 April 2020 at 5:30 pm Lomkholna: News, SuanghDal, Zomi\nKilawh dinga piang hi napi a kilawh theih nadingin kipawl huan het lo hi hang. Coronavirus a kilawh loh nadingin:\n1. Mi tawh kigamla om ding (Social distancing)\n2. Khakna gi bawl ding (Lockdown)\n3. Muk tuam ding (Mask)\n4. Eimau’ inn tekah om ding (Stay at home)\n5. Khut sil den ding (Wash your hand)\n6. Khut kilen lo ding (no handshake)\nHih thute i etteh a lui zia mah pen a thak khanlawh nadingin a na kisam denzaw ahihna kimu thei hi. Old truth for a new awakening.\n1. COVID=19 kilawh loh nadingin mi tawh kigamla om a kul mah bangin thu-uppih ahi lote tawh upna maan lo i kilawh khak loh nadingin kigamla om mah a na kul tawntung ahi hi.\n2. Coronavirus a kilawh gawp loh nadingin khaktanna gi bawl ding a kul mah bangin, Christian thu-upna (doctrine) tawh kisai ah zong biakna dangte ii upkhialnate hong lut loh nadingin gi, huang, daai mah i kaih kul ahi hi. Kipawlna Pasian zah-a thupi a sate in President Trump in Mexico tawh gi dai a bawl pen a sia lam-a a muh ding uh hi loin i Christian biakna ah zong daai kisam hi hang ei cih lam ah hong muh ding uh hi zaw hi (na khat peuhpeuh positive tawh en ding na ci ta ve vua).\n3. Natna i ngah loh nadingin muktuam a kul mah bangin leitung vai thute hong sung lut loh nadingin Pasian thugente, Pawlpi kem Pastors te in a muk a kam uh Lai Siangtho Pasian’ kammal tawh a kituam a kidal den uh kul hi.\n4. Hih pulnatna i ngah loh nadingin i inn tekah om kul a cih mah bangin upkhialhna sungah lut-a i upna bulpite a taisan i hih khak loh nadingin eimau’ Pawlpi tek ah kikhawm ding, eimau’ Syate mah thu hilh sak ding, eimau upna (doctrine) ciat mah it ding, mi pawl khawng, pawi tuamtuam, thu kigenna tuamtuam khawngah tai doidoi kawikawi lo ding.\n5. Khut sil den ding a kisap mah bangin i thugen, i kalsuan zia i tawn i lam zia a dik mah hiam ci-a Lai Siangtho tawh kisil den kisit den ding.\n6. Virus i ngah loh nadingin khut kilen lo ding a kul mah bangin kikhop hun sung khawng-a na gei-a te khut na len o cih thapaite pawl virus kilawh vai lel, ahihna thute hong musak hi. A khengval-a khamitna peuh sa-a khut i kilet thapaite hong kiam ta hen.\nMi tawh a kipawl thei lote in zong kipawlna tuam mah nei veve uh-a; mi tawh kipawl thei ung a cite in zong kipawl theih loh pih tuam mah nei veve uh hi. Kipawl lo ding ka cih teh Christian te pen kipawlna masuan hi loin kipum khatna masuan hizaw hi. Coronavirus a kilawh theihna lampi ah kipawl ding hi lo-a, hong kilawh lo sak ding thukhun te ah kipumkhat ding hizaw hi.\nChristian te pen leitung mah ah zong ki-om lai ahih manin cih puatpuat ding hilo zawin leitungah ki-om lai lua zaw ahih manin Jesu Khris tawh hong kigam lasak thei khuasakziate in hong lawh loh nadingin Social distancing, lockdown, mask, stay at home, washing hand, no handshake te mah kisam hi hang cih thu hong mu sak nuam ahi hi.\nKipawl lo ding ka cih teh kipum khat ding ka cihna hi. Christian te pen a kipawl gawp dingte hi loin a kipum khat dingte hizaw hi.\nI Tuiphum upna ah kipumkhat ding, RC ten RC upna mah, SDA ten SDA upna mah, AG ten AG mah, EBC ten EBC mah, Presbyterian ten amau zia mah, eimau Pawlpi le upna ciat ah kipum khat zawh sawm lel tek ding. Kipawl sawm gawp tawh leitung vai lam kitung zaw ding-a, eimau Pawlpi ciat tawh kalsuanna pen Khris Gam a tangzai baih theih pen nading-a Pasian hong piak lampi hizaw hi. It is the best way to spread the gospel hi. I kipawl lohna te zong kipawl theih lohna vive-a zong va muh se kul lo hi. Kipawlna buai-in buai kei ni. Khris lungdamnathu eimau pawlpi ciat pan maan tak le dik taka tangko theih ding buaipih huai zaw hi.\nCOVID=19 natna a kilawh theih nadingin ih kipawl het loh mah bangin, leitung tawh hong kipawl sak thuhilhna ahi “I kibatna teng gawm kibat lohna teng hemkhia” cih thu hilhna ah i kipawlhuan het loh ding. I kibat lohna ahi, tua Jesu Khris ii tatkhiatna thu le a thawhkikna thu mah kemcing bek hi loin tangko khiat ding hi lai zaw hi. Kipawl lo ding ka cih… Evan. Suangh Dal – Zomi Daily\nPrevious: Khumbitna Manpha (Lockdown) ~ Jam Daniel\nNext: Zogam Zomite tung kihuh kipanpih ziading pulakna\nSingapore ah hongnusia Lhai Nei Kim ading huhna sum kidonsak\nItaly gamsung ah mawtaw paina lei khat kicimin mi 2 si, 2 liam ~ ZD\nVondeih Kep Ding – 152 (Dimno’ Pa)


timestamp: atn

url: =Thuthak tomkim cing Aprl 20, 2014\nA. Kachin tualgal apian kikna ahang\nKachin tualgal ahongpian kikna ahang pen abeisa hun in Kumpi Tein Sein in hi te pawl pen Kachin gambup ai ding in vai ding hikhinlo hi cih kammal gen khia ngei ahih man in tutung kikap kik na zong khawl ding cih tudong gen khia nailo ahihi cih thukan te lampan mukhiat na om ahihi. Ahi zong in KIA tawh Mitkyitna khua pi ah holiim ding hun in mipi in KIA galkap mangte liim dawn mahmah ahihi.\nB. Rohinya thu tawh kipawl thuthang gelh te Thai in man\nThai gam sung ah Rohinya thuthang tawh kipawl Thai lai leh Mikang lai in agelh Australia gam mi Mr Alan Morison leh Thai gam mi Ms Chutima Sidasathien te Thai kumpi in man uh a ahihi. Tu tadih in Thai sum tul zakhat tawh Amahkhan in khah khia kik ahih hang in maikha May 26 in thusitna thudotna nei ding uh ahihi.\nC. Pseudo-ephedrine 190Kg, India sum R 9737500/- kiman\nVankham Zaatang Pseudo-ephedrine agihna 190kg India sum in 9737500/- amanh' Aizawl Superintendent Police (SP) District Special Branch te in 18 April ni in Ngaizel veng pan man uh ahihi. Van nei te Mizo te hi in mi nga pha uh ahihi. Pseudoephedrine te pen Delhi Chandikard pan in alei uh ahi a, Kawlgam ah zuakding in agel uh ahihi cih Aizawl Post in gelh khia ahihi.\nD. Yangon Khuapi uk sung 2014-2015 Kumsum zeek zia ding\nHongtung ( 2014-2015) kumkhat ai sung Yangon khua pi uk huamsung kumsum zeek zia ding 23 April ni in kikhup na nei ding uh ahihi. Abeisa kum khat sung in Yangon khuapi uk huamsung kumsum zeekna zatna K206.062 Billion zang uh ahihi. Zogam ading in kumkhat in hizah Billion kizeek ngei nai lo ahihi.


url: =Muh ciil Melbourne – 5 ~ Hau Za Cin :: ZOMI DAILY\nMuh ciil Melbourne – 5 ~ Hau Za Cin\nposted on 30 September 2015 at 8:29 am Lomkholna: Article, Hauzacin\nMuh ciil Melbourne – 5\nZotawi Lianu leh Pi Lun te nuta (a tanu Kimno) makaihna tawh zingsang in Melbourne khuapi sung en dingin ka dingkhia pah uh a, Ringwood East meileng khawlna pan ka tuang uh hi. Meileng khawlna gei ah ui gol mahmah khat mupah ka hih manin khua lam hong phawksak a, mikang gam ah zong ui kideih mahmah himaw ka ci hi. Meileng pen India gama meilengte mah bang hi a, Bombay metro service te tawh kibangin a kong khak kihong dada a, a tung ah meikhau pai in a dei guk maw, sagih maw hong kikai daudau a, meileng khawlna a tun ding ciangin hong ku veva in hong khawl phei a, ko zong ka Myki Card uh kongkhak biangah taat phei in ka lutsuak uh a, Flinders Street dong ka tuangphei uh hi.\nKa ciah kik uh ciang zong tua mah bangin ka tuang uh a, ‘maan’ hoih nono tawh inn ka tung uh hi!\nKa muhnop mahmah uh University of Melbourne ka hawh masa uh a, muhnop kasa uh hi. Zotawi Lianu movie sungah hong kilang bek hilo in Zomi honkhat in pilna a sinna phualpi uh leh leitungah pilna sang sinna sanginn lak ah a hoih in a kithei ahih manin a mun muh limlim ding cih ka ut khat hi. Tua ahih manin ka delh pah vingveng uh a, a kiang nai meileng khawlna nai pen Flinders Street pan in kum in Tram tawh tuang leuleu in sanginn kongmai san lian ah ka tuak uh hi. Khe tawh minute 10 khawng ka pai zawh uh ciangin a compound sung ka tungphei uh a, Department of Mathematics, Department of Law, Arts, etc cihte ka tung phei uh hi. University Canteen ka tun phei uh ciang Pizza gim hong nam viauviau mah leh tawlngalo in paisuak in University Swimming Pool leh Tennis Court gei lam ka manawh suak uh a, maan khawng kila ziahziah in nuam kasa mahmah uh hi. A langlam ka pai phei uh leh tualkiak hing dipdepna mun ah nungak tangval sangnaupangte na kikhawl zeizai in naungek lah hilo cih theih gegu ‘ann peuh na kimuam’ ngaungau mawk uh a, muhtaak, mit-kham, sorry, mittai mahmah hi. Gate kongpi ka tung phei uh a, tua lam ah sing board golpi in University of Melbourne cih kigelh a, ka lutna lam uh pen a nunglam, meileng leh tram tawh kinaihna lam na hizaw gige hi. Zomi hon khat in pilna sang a sinna uh sanginn a hih manin ka va muh theih uh pen hampha ka kisa uh a, nuamsa in a campus golpi khempeuh bel ka hawl man nawn kei uh hi.\nKa lutna lam mah vuah pusuak kik dingin ka lehkik uh a, lampi ah vakhu leng naunau in sang naupangte lah vak naunau uh a, nuam mahmah hi cih hong lak hi. Tram ka tuang kik uh a, tua pan in State Library ka hawh uh hi. A sungah vak in ka hawl kawikawi uh a, mikangte in a tate uh laibu simna phual etpih, tonpih, paipih in a pattah uh ka muh ciang Zomi nupi bangzah in a tate uh pilna ngah theihna phual ah a tonpih tam cih ka ngaihsun hi. Laibu phualpi ah mite ki paipih in kihilh uh a, a neulai pan un na kipattah uh hi cih hong musak hi. Ko bel laisim ding hun tam ngahlo ka hih manun ka vak zeuzeu uh a, ka utna teng uh ka lut khit uh ciangin ka ciah pah uh hi. Hih mun ah pilna sang sinte leh thu kan nuamte in a deih uh laibu lui, kum za val khinte na ngawn mu ding cih ka ngaihsut ciang mite in a history uh lai tawh na ciamteh in na kem uh a, khangsawnte theih dingin na koihsak uh hi cih hong phawksak hi. Zomite hih gam a tunna thu bek uh hilo, Melbourne khua leh adang khua tuamtuam tunna thu khawng ni khat ni ciang kigelh in hih laibu kholna phualpi ah a kikoih hun om ding ciin ka sunmang ka gelgel hi. Tua a gelh dingte leh a koih dingte, a simkha ding te hampha ka sa khol liang hi.\nSunni hong sang pianta ahih manin gilpi zong a aw hong ngaih pianta a, tua tak ciangin ko zong Thai Restaurant ah ka thoih pah uh hi. A kong khak ka lutpih bek un zong a gim namtui za hiding hiven a om hong nuam hiaihiai a, a aw hong nem in a tha hong khiam a, hong tawldam tuam pah hi. Ka deihdeih uh vaikhak in, kaikuang, aksa, ngasa, anteh lohing leh ann leh a limsakna te ka vaikhak uh a, minute 10 khawng bek ka ngak khit uh ciangin hong tung pah liatluat hi. Mikang gam a nopna khat pen ann peuhmah Sen gam a ann te tawh kibanglo in a kicing zihziah in hong kipia a, ann zong tam in, meh zong tam a, kuang zong gol in, nek ding zong kicing diak hi. A lungsim uh zong gol cihna hipah ahih manin hih bang gam a ten khak, hih bang gam a om khak pen hamphatna leh thupha lianpi hi ciin ka ciamteh hi. A teng suak dingte hampha kasa a, a tung lai dingte zong hampha ka sakhol hi. Nek ding peuhmah kicinglah pian, hawmthawh bawl niangnuang cih omlo in a kicing zihziah in kilui den a, tua mahmah ann kam lim veve ko pawl adingin a nuam khat ahi hi. Manlah hetlo, kidam hetlo, lah kidek sese lo in ka ne hithiat uh a, ka gilpi uh zong a lungkim mahmah hi inteh hong hopih nawnlo in a om hithiatta hi.\nMelbourne Visitor Centre ah ka hawh uh ciangin ka vak laitak uh LIVE in hong lak ziahziah uh a, ka gei vua om khempeuh in zong hong munuam in hong en ngeingai uh hi. Zomi a hih nak leh mite in a mu nuam na himai hi. Mi namkim a kimna gam, khua ah zong Zomi te pen mite in hong thei nuam, hong mu nuam, hong tel nuam in hong en ngaungau uh hi. I vun san hiuhiau a, i tha lah dim a, i din lah sang lel ahih manin mite hoihsak i hih lohna ding a omlo mah hi. Mite hoihsak hih den zong a nuam veve khat hi a, ei leh ei a hoih takpi i hih ding zong a thupi mahmah khat hi. Hih Visitor Centre ah TV live feed om pen a pai khempeuh a kidawkna dingin a bawl ahih ding ka lamen a, koh pai ni a a vakkha te bel hampha tuam uh ka sa hi. Zolia melhoih ka tonpih man uh hiam bel thei keng – mite in ko video LIVE feed pen nak et mahmah uh!\nTua pan kumpite vaihawmna innpi Parliament en nuam hang ciin ka pai phei leuleu uh a, Tram ah ka tuang uh hi. Na kikhak citciat ahih manin en theilo in a gei pan ka khuadak bek uh a, a ban ah football lunglutte adingin a kipelh theilo Melbourne FC te tualpi ETIHAD STADIUM ah ka dak phei leuleu uh hi. Amau Melbourne Victory FC te pen A-League a kici Australia gam sunga football kidemna ah zong a kihel den khat ahi hi. Tua pan in mihaute tenna veng ah ka diang phei leuleu uh a, leilak ah mawtaw hoih BMW, Mercedes, LEXUS cihte kikhawlsak zihziah in a gei ah tuipi dawk om ahih manin gunkuang hoih nono na khawlsak uh a, a ut uh leh mawtaw, a ut uh leh gunkuang a tuang theite vive tenna phual ahi hi. Mihaute pen a hampha diak uh hi a, a neih a lam uh kicing diak tawh kibang hi. A deih uh a kicing ding hiam bel thei kei hang. A neih uh bel mi dang asang tamzaw leh kilawm. Leitung pen i deih a kicing ding thupi a, i neih a kicing ding zong thupi hi. I neih dinga hoihte i neih ding thupi a, i deih ding a kilawmte i deih zong thupi hi. I neih dinga kilawmlo, i deih dinga kilawmlo i lunggulh khak ding bel kidop huai. A kisamlopi in lungkham lungzin kiguat ding hikei.\nMelbourne khuapi sunga inn leh lo, khuapi sung a hoihna tengteng tu ninih sungin vak in ka en kawikawi khin uh a, hong vakpih peuhmah te deihsakna tungah ka lung uh dam, ka mai uh zong tai mahmah hi. Ahi zongin lengla do na siamnate uh ka kisuanglah phialphial uh a, ka maizum dekdek uh hi; banghang hiam cih leh nek leh dawn khat peuhpeuh a vek in hong si pahpah den mawk na hih manun nong vakpih uh zong ko adingin a thupilua khin hi napi a dangteng zong nong sik lailai uh ciang kisuanlah huai mahmah hileh kilawm hi. Ahi zongin na khempeuh a bawlpa, a piangsakpa, a zeekpa in a theihloh omlo a, note a zah tampi in thupha tawh hong vukkik ding hi cih ka thungetna uh leh ka deihsakna uh hi. Na gim na tawlnate uh note adingin thupha suak henla, na zat na beite khempeuh uh a zah tampi adingin thupha khaici hita hen.\nKhuapi lah nuam, etcim theihloh, vakvak leng a ban omom lai napi, nitak lam ciang deihsakna annkuang hong umpih dingte tawh hun kiciamsa a kihih manin ut mahmah lai tase leng a kisam kik theilo HUN delh in i nuntakna leh vaite zong geel hong kul a (tua mah zong leitung nuntak dan ding na hizaw hi), Zomite hih gam a kitunma pek pan a tun uh ciang amau private car a neih mateng uh nuamsa taka a tuanna ding uh ciin a kibawlsak, a kigelkhol meileng tungah kisuanglah hetlo in ka ihmu phei ziahziah uh a, inn tun ciangin ka ihmutna maante uh en kik in ka nuih ziahziah uh hi… Melbourne ah ni 4 omta!\nPrevious: Dahpihna thupuak ~ Tg. Kap Sian Khai\nNext: Ka muhpak US Gamthu pawlkhat (11) ~ Awn Za Pau


url: =USA ah Kawlgammi khat mawtaw Accident in si ~ ZD :: ZOMI DAILY\nposted on 31 January 2017 at 12:46 pm Lomkholna: News, Sawltak, USA, Zomi\nUSA, Maryland State sung aom Howard County sungah Biik Chong kicipa mawtaw Accident in si cih ABC News pan kiza hi. Tua Biik Chong akicipen Kawlgam, Chin State sung aom Kawlgammi khat ahihlam CCUSA DC Area te Facebook tungpan ki theisawn hi.\nAthupianzia pen Monday ni zingsanglam in Maryland State Police te’n mawtaw khat hat hawllua ahih manin, akhawlsaksawm uhleh khawlnuamlo in phengtaigawp hi. Tuaciang in Maryland State Trooper te’nzong tua mawtaw delhin aki zuihzuih laitak in Biik Chong ii mawtaw hawltawh ki phukha uh a, Biik Chong kici Kawlgammipa in asihlawh citciat ahihi.\nTua ataihkha mawtaw zong Police te’n mankhin uh a, mawtaw sungah Xanax Pills kici guihtheih zatui tang 120 khawng mukhia sawnsawn uh ahih manin, Drug Violations tawhzong thong kiatlawhtheiding uh cihi.\nPolice te genna ah Biik Chong kicipa pen kum 26 bek hipan a, Monday ni zingsang 1am hunpawl in Accident apianna mun Route 103 ah aphual ah sipah cih genkhia uhhi.\nBiik Chong pen Fast Food Restaurant khat ii Parking Lot panin Westbound 103 lamah apusuak hi a, tualaitak in Police te delh mawtaw pen Red Light ah khawllo in Biik Chong mawtaw tawh aki phukha cihi.\nBiik Chong tawh atuangkhawm Nawng Kung Lian kicipazong liam cih kiza hi. Nawng Kung Lian pen kum 44 phakhin hi.\nRelated: US in Yemen ah Al-Qaeda tawh kipawlte omna buluhin mi 30 si\nPolice te delh mawtaw ahawlpa pen Diaz-Valle kici minneikhat hi a, kum 18 bek hipan hi. Hihpa in Honda Accord mawtaw khat naikhatsung in 55 mph hatnatawh hawlnading Zone sungah 70 mph tawh hattakin atailam Traffic Police te’n atheih uhciang in delh uh a, khawlnuamlo in taikekgawp in anunung in Biik Chong kicipa in asihlawh himawk hi. ZD Sawltak #zomidaily\nPrevious: Khua ~ T. Sawm Lian\nNext: Muslim gam 7 pan gambel te lutsaklohding vai alangpang Sally Yates kitawpsak ~ TK Lian


url: =Zomi Lainatpih Huhngetna le Tangkona\nA tung a thulu tawh kizui-in USA, Taxas State, Dumas ah JBF Bawngsa bawlna Company a nasem Nu Man Lun Cing (Anlang) pen abeisa June 18, 2012 ni zingsang nasem kuan dingin inn pan a paikhiat laitak kamsiatna tawh US Highway 287 lampi tungah a tuanna uh Motor Accident tuakin, tuni ciang dong Zato ah lungkham thanem in om cih thu Zomi Nett sung tengah tangkona zakhin ciat dingin i kilamen hi. I sanggam Nu Man Lun Cing le a pasal Pa Thawng Pian Tuang (Tungzang) te in tapa thum nei uh a, tulaitak 502 S.Mered Ith, Dumas, TX - 79029 ,USA ah teng uh hi. Hih bang haksatna a tuak uh ciangin, a tate teng lah neu lai banah a lawmpa zong nasem thei nawn lo uh ahih manin, lungkham in khitui naptui tawh sih le hin kikal ah om uh hi.\nA tuahsiat zia pen a tuanna Motor pen apei langkhat kitam in, anung pan atai motor khatin phu phei pah hi. Tua bangin a phut ciangin i sanggamnu pen aphual ah sibup pahin khuaphawk nawn lo hi. Pasian huhna tawh Emergency Helicopter in Zato lam puak thei pahin, Zato a tun akipan Vanleng cial man US$ 20,000 leh zatui/ zaha kibawlna a tawm pen US$ 30,000 kim le a vekpigawm US$ 50,000 bei pelmawh dingin sazian kimukhia ci hi. Pasian huhna le a kuama ciat thungetsakna tawh noptuam lam manawh zawdeuh a, ahi zongin, a Kawng nuaisiah zawsuak in, zun le ek nangawn paithei lo hi.\nTua ahih manin, hih bang a tuahsiatna tuak i sanggamte innkuan pen Zomite' etloh donloh leh panpihna lo tawh hih a tung a sum le paii beite piakzawhna ding lametna om vetlo ahih manin, leitung mun tuamtuam a om Zomi laizom akua maciatin lainatpihna tawh panpih ciat dingin i kizawn hi. Innkuan sumlut ( Family Income) bang mahmah nei nawn lo uh ahih manin, cihna ding thei loin lungkham, mangbang in om uh hi. Tua hi in, ei innkuan sungah hih bang haksatna athuak ding bangin kingaihsun leng khasiat huai lua mahmah ahih manin, i sanggamte' lungkhamna vangik puakpih ding lunggulhna tawh WZC- Zomi Social Welfare Committee hiang khat ahi " Zomi Lainatpih Commiittee " min tawh panpihna kong ngetsak uh hi.\nHih " Zomi Lainatpih Committee " i ngimna bulpi in gam thumna tungsa Zomite' sungah gentheih haksatna le sihna, manna athuak om khak zenzen leh ei bekin i pumthuaklohna ding ngimna tawh WZC-Zomi Social Welfare Committee malakna nuai ah Lainatpihna nasepna khatin kikoih ding hi. A diakdiak in hunsawt damlote (Longtime Disability) panpih ding cih thu tawh a (74) veina WZC-EC Meeting Thukhensat No(1), (a) & (d) tungtawn in " Zomi Lainatpih Nasepna " kivaihawm khia ahi hi. Tua ahih manin tutung hih bang a tuahsiatna hong tuak i sanggamnu Man Lun Cing i maban nuntakna dingin lainatpihna takpi tawh i kizawhna zahzah ciat tawh panpih ciat ni ci-in, "Zomi Lainatpih Committee" min tawh kong zawn phapha uh hi.\nNote: Hih Zomi Lainatpih Committee i mai lam nasepzia ding tawh kisai-in, asawt loin hong kitangko khia kik pah ding hi. Tua banah tutung i Nu Man Lun Cing tuahsiatna vai tawh kisai gam tuamtuam a om Zomite in natvehna piak theihna dingin kizopna ding mi ( Contact persons) zong hong kitangko kik pah ding hi.\nZomi Lainatpih Committee InchargeThusa pi WZC Information & Publicity\nPu Thang Khawm Pau Pu Khampeek\n1009,Gryang way,Apt B. Email: khampeek@gmail.com\nbrowling green,ky-42103 Phone: 0047-46824269\nMembers:Pu Pau Lian\nPhone: 954-266-9065Email: lyan245@gmail.com\nPu MackTawngPhone: 602-696-7648Email: macktawng@gmail.com


url: =Malaysia gamsung tunai thautawh ki kaplupna tuamtuam :: ZOMI DAILY\nMalaysia gamsung tunai thautawh ki kaplupna tuamtuam\nposted on 28 July 2016 at 12:16 pm UTC+9:30 Lomkholna: Malaysia, News, Sawltak, World\nZanni July 27 ni Malaysia gamsung Setapak ah thautawh akikaplumpa pen kum 43 aphakhin khat hi a, amahpen sum leitawi (Moneylender) nasep asemkhat ahihi. Police te genna ah Setapak Central Mall gei aom Traffic Light ah a mawtaw tawh akhawllaitak akikap hi a, 16 vei kikap ciliang hi.\nMalaysia gamsung ah Motorcycle tawh hibang in akikaplum pen omzeuhzeuh denpian a, hihpen hihbang kikapna Gangland-style Shooting acihte lakah anunungpen kikaplupna ahihi. Police te’n hihbangdan lamzikpi tungah ki kaplup ziauziauna te aom nawnloh nadingin Special Task Force kaphuankhin uh a, kadalding uh ciphot hi.\nTukha kipatcillam July 06 ni inzong Real Estate Agent asem nupi kum 32 aphakhinkhat ama MPV (Multi-purpose Vehicle) sungah Motorcycle tungpanin kikaplum hi. A tanu kum 8 aphapan khatzong kikapkha himahleh silo in, liamma tawh zato tunghi.\nJune 29 ni inzong kum 40 aphakhin Businessman khat Motorcycle tungpan mahin kikap ngei hi. Kuala Lumpur – Seremban Highway tungah hi a, amah mawtaw hawllai ageipan 6 veibang kap uh himahleh silo in liamna bel ngahveve hi.\nSarawak lam ahzong June 21 ni in Miri vengsung lamkabom ah kikapna pianghi. Land Rights Activist khat ahi kum 43 aphakhinkhat Traffic Light ah a mawtaw khawlin meisan angak laitak kikaplum hi.\nHih kikaplup ziauziauna khempeuh suntangpi hi a, Motorcycle vive tawh ahi uhhi. Adangte Video aki Record kha aomlianloh hangin zanni thupiang pen CCTV panin ki Record khatcitciat ahih manin, Social Media Online tungah kithehthangpah ziahziah hi.\nZanni apa pen mawtaw sungah atuanlaitak avei leh takpan aki kap huan hi a, ataklam pan 4 vei kikap in, aveilam pan 12 vei kikap cimawk hi. Mawtaw hawlpa zong aphual ah sipah a, zato pan asitcianna ah alu, akhe leh adang muntampi ah thau kikapkhakna omkawikawi cihi.\nPolice te genna ah hipa pen akiimnai aom a meltheih te kiangah ahawhding in apai laitak aki kaplum cihi.\nHih asipa zong 2014 kum in migilo Gang tetawh kithuah ahih manin kiman ngei cih Police te’n genkhia hi.\nJuly 06 ni aki kaplum nu vaitawh kisai aki ummawhzong mi pawlkhat kimankhin cihi. Tua amatlak ah hihnu akaplumsakpa zong kihel hi. A kaplumsakpa pen Businessman khatmah hi a, asinu kiangpan in RM13 Million leitawi ngei cihi. Tua asum leitawi piakikzolo ahih manin, mi athatding in asawl cimawk hi.\nTua asawlte pen Perak State pan hi a, akaplum tegel leh avanzat thau tezong mankhin uh cihi. ZD Sawltak #zomidaily\nPrevious: Syria gamsung ah Suicide Bomb nasiaktak in kitam, mi 44 si, 140 liam\nNext: 21st Pinlong or Satanh kikimna lam ah ~ Tual Khan Suan\nA (10) veina Zomi bup Crusade Malaysia\nNepal gamsung zinling nasia mahmah, mi 1500 val sikhin\nTonh Thu (6) ~ Awn Za Pau\nBiakinn sungah mivomte 9 a kaplumpa thukhenna kipanta ~ TK Lian


url: =Peemtate! Thupha ngahte! ~ Pau Za Mung :: ZOMI DAILY\nposted on 30 June 2019 at 1:51 pm Lomkholna: Article, Pauzamung, Zomi\nPeemtate! Thupha ngahte! (Blessed are those who are Diasporas) ~ Pau Za Mung\nThupatna :: Leitung mi a kici peuhmah, Peemta cihna tawh aki pelh aki tamkei ding hi. Leitung taangthu hi taleh, Laisiangtho taangthu ah hi taleh, mite nuntakna leh khuasak zia leh dante ih ngaihsut ciangin, mi thupi, mi minthang cihte a tamzaw, ama lamhkiatna ah khangkhialo in, Peemta ahihna tawh a khangkhia te vive ana hi uh hi. Upna lamah taangtuan ih pupite ahi, Abiahang, Isaac, Zakoh, Zawtah cihte bang Peemtate vive ana hi uh hi. Elohim(Pasian) in thupha pia nuamlua ahih manin, Peemta hidingin na samkhia liang hi.\nTuamah bangin, tu laitakaa gam minthang ahi USA, Canada, Australia, Newzealand, Singapore leh Europe gamteng aa teengte bangin, a lamkiatna uh panin na lalkhia in Peemta hihna tawh ana khuasate leh asuan leh akhaakte ahi uh hi.\nZomite leh Peemtaatna\nTuhun ciangin Zomite in, Leitung mun atuam gam atuamah ih ki zel zota hi. Khatvei, Sia, U Myo Chit Singapore ah ahong hawhlai in, ka holimna khatuh ah ahong gen thu in,” No Zomite in, mun khempeuhah om kawikawi uhteh. Na omlohna uh mun leh gam om nawnlo dingin ka um hi. Khatvei, hia, North Pole, Tuikhal gam, Exkimo te gam ahi, Iceland, Norway, Denmark, Finland, Sweden gamah ka pailai in, tualai nangawn ah Zomite tawh ka ki tuak kawikawi hi,“ hong ci hi. Tuabek hikei, South Pole a kici thei, Newzealand khawngmah mah ah zong, Zomite tungin a tengzo zong, tampi takmah, ki om leuleu hi. Tua ahih leh, Zomite in zong, Peemta(Diaspora)te hi thong hilo ih hi hiam?\nPeemta! cih kammalin, ei! Zomite ngaihsutna(mindset)dan tawh ih gen ciangin, khat leh khat ih ki ko ciangin, ih zat kammal bang hileh, acih nopna a khiatna in, ahawih hetlo(negative) hong suakin, a zathuailo, a lipkhap huai, a lauhuai tawh kibang hi. Eg: Nang! Peemta pa, Khualpa, Leengnaapa bang lel tak! ih kicih ciangin tualmi hilo, khualmi, zin, leengnaa pa, mun leh gam neilo, mi vaakvai cihna tawh aki bang ahi hi.\nAhi zongin, Leitung piancilaa ki pan, Peemtate nuntak zia leh dante, telgeh, khinggkhai lehang, Zomite ngaihsutna tawh ki elpuak, ki leh bulhin, a picingaa nuntak khuasakna taktak ana hi gige thong hi.\nInnteek (Tualsuak) na\nPeemta(Diaspora) thu ih gen ding ciangin, aki telnop na dingin, Innteek, cih thu ih gen masa ding hi. Innteek ih cih ciangin, tualmi, a munngak a phual ngak, omtull, teengtull, innmun logam tawh lung nuamtak leh lungmuang takin om in teeng kinhkenh cihna ahi hi. Tuabang a hihna uh tawh ki zuiin, innteek lungsimin, Peemtate tawh tehna in, tupluat, deihdang, uukdang nei nawnlo, amau ahih nasa teng tawh lungkim lel uh ahih manin, hanciam nopna, lung hihmawhna cih om nawnlo hi. Innteek lungsim in, leengnaate tungah a lungsim uh ki phatsakna, ki saktheihna, tuate tungtawnin, leengnaate tungah zawhthawh nopna, thusimh lohna, nuaisiah nopna cihte pawl zong a neithei lai uh hi.\nPeemtaa (Diaspora) cih kammalin, BC 538 zawhciang, Israelte in Egypt gam pan a paikhiat zawhuh ciangin, mun citeng, gam citengah ki khenhthaang, ki thehthaangin a khuasak kawikawi na hanguh panaa a piangkhia, kammal ahi hi. Peemta aki cihna in, mun, inn leh lokip neilo, khuallmi, leengnaa, zin, omtulllo, midang suah, tualmi hilo, maizum leh mai ngalloh thuah cihna ahi hi.\nPeemtate ahih uh leh, khualmi ahih na uh tawh kizui in, a lungsim uh a neusa (inferiority complex) ahih baanuh ah, innteekte lungsim puakziate tung tawnin, guallelhna, simmawhna, zawnsakna, nuaisiahna cih anei uh hi\nTuabang lungsim panin, thangpaihna(a hawihlam-positive) lungsim, tuabang lungsim panin, thuaknop lohna(ma-khaan chianseih- postive)lungsim, tuabang tungtawnin hanciam nopluatna lungsim anei uh hi. Peemta lungsimin, lungnop cih om ngeilo, patauhna lungsim vomh kinhkenhin, ciktak ciangin ka kikhiin, ka kituah, ka lalkik taammaw cihtawh ki ginsa leh ki thawisa bangdan vive lungsim vomhin neilai uh hi.\nTuabang lungsim tawh ki mitsilo, ki lusu ngeilo, pilvaang leh navaak tak tawh teii sitset(alert) tawntungin khuasa uh hi. Tuabang khuasakna tungtawn in, a lungsim un omthong ngeilo in, thu a thuuk theithei in a ngaihsun uh hi. Tuabang a ngaihsutna uh tungtawnin, athak athak muhtawwm theihna, phuaktawwm theihna(innovative, initiative, creative, inventive, discovery) leh hih ngamna(venturous) cihte pawl ki patna ahi hi. Tuabangaa ahihnate in, khantohna ding maa aki patna leh aki honna ahi hi.\nKeima tuakngei thu\nHihbang innteek leh leengnaa(peemta)te nuntak zia aki teltheihna dingin keima tuahkhak thute kong gen ding hi. Ka neulai un ka khua uh ah, Zolai tan 4- ciang a om hi. Muizawl khuaah sang om nailo ahih manin, khangno pawlkhatte, ka khua uh ah ki nilehin, sang hong kahuh hi. Amau zingsang aak-masa-khuan bangin hong ki panuh aa, ka khua uh ahong tun ciangin, ko ka na tho naikei lai uh hi. Nitak sangtuah ciangin zong, akhe mah uh tawh, ciahkik pah vinghvengh uhaa, khuamial zawhta ciang in inn a tungkik panuh hi.\nKo bel, ka innteek lungsim uh tawh oltat pahin, tuatung tawnin ka dualdaap uh banglo in, lawmte ahih uh leh, leengnaa, peemta lungsim tawh navaak pah sinhsenh uh hi.\nTuabang mahin, ka neulai un ko zong, Kaaptelah manglai tan 7-sangah kum thum, Tedim ah tansawm sangah kum thum mah ka kahuh hi. Ka tun tuungun, ka khuano lungsimun hong zolua ahih manin, ka muhkhem peuh uh ko sangin a golzaw, a sangzaw, a hawihzaw, a pilzaw, a siamzaw bangin ka mu pahuh hi. Tuabaanah, Bawda ah om ka hih manun, zingtawh, belbawl, meicih, anhuan, tuitawi, singpuak leh singtenh, puansawp, innphiat aa ki pan, inn aa ka nu leh ka sanggam numeite uh inn nasep teng ka semuh hi.\nTuabek hilo, ka nisim nuntakna uhah, hun ki ciangtanh tawhin ki khua sa ahih manin, hun-awng leh man cihpeuhmah om ngeilo hi. Tua ahih manin, ka lawm, innteekte mai ah ka mai neu semsem uh hi. Ahi zongin hihbang ka hihnate uh, a hawihlam(positive)in ka lathei uh hi.\nInnteek ka tanpihte uh ahih leh, innteek lungsimmah pua uh in, lung muang takin om uh ahih manin, pawlkhatte bang sangkah laplo zah dongin a omthei lai uh hi. Tuabaanah, nitaak ciangin amau hun ngahlua uh ahih manin, nungakte kiangah zawlleng bang, a omthei lai uh hi.\nTuciangin tuabang hunte ka ommuanin ka ngaihsut kikkik ciangin, inn teekte khuasak zia leh dan tungtawnaa a nuntakna un, a hihna ding zahun hi\nlo in; leengnaate in ahih leh, ahihna dingzah uh sangin ahi zawpekpek cihthu, ka phawksann hi.\nTaangthu ih leh-et kik ciangin\nTaanglai pek pana ki pan, Israelte in Pasian teelltuam(chosen people) te bang, kici lianguh hi. Tuabangaa aki cihtheihna ahang, namnih bangin ki khiathei hi. Pawlkhatte in, Israelte nuntak zia leh dan tawh ki zui in, thupha ngah dingmah mahaa aki teeltuam minamte ci’n akhia a om hi. Tua hilo in, Israel mite in, Peemtat(Diaspora) ahihna uh tawh cihmawh gentheihna athuak na panun, ki hingh, ki peek, ki sann tenhtanh na tawh thuak teitai aa thu maanna leh cihtakna siiksanin, amau tungaa piang na khempeuh a hawihlam (positive) vive in lazaw in, hanciamna tawh a khuasakna uh panaa khangto in, nuamsa aa thupha ngahpan a hihna tawh akhia a om leuleu hi.\nIsraelte’ taangthu telgeh, khinghkhai in thuuktak in ngaihsunpha pha lehang, taanglai pek panaa ki pan, akhang akhangin amun amun ah, bawl siatna, huatna, deidanna, gawtna, nualsuatna, paampaihna, mitsiinna, cilphih na, simmawh, zawnsakna, nuaisiahna atuak minamte ana hiuh hi. Genhtheihna tawh thuak tenhtanhaa khuasakna pan thupha ngahpan ahi zaw hi. Ka siapa bangin, Israelte in Peemtaatna tawh a cihmawh a genhthei ding, SILA NAM dingmah mahaa Pasian teeltuamte hi, a ciliang hi. Tuabangteng hangin, THUPHA ngah ding bekbek aa aki teeltuamte ahihloh na a ki telpah hi.\nHihthute hangin, Jewste a hii-nate, a vekpi in ih genzo kei ding zongin, a hampi in ih etpak ciangin, Leitungah a picingsa aa minthangmah mah minamte ahi uh hi. Leitung buppi mimal ii 0.10% bangbek ahih uh hangin, Leitung buppi Chess Champions ii 54%; Nobel Physics Laureates ii 27%; Medicine Laureates ii 27% te ahi uh hi. Jewste in USA mimal buppi ii 2% bangbek ahih uhhangin, USA ii Ivy League Student Bodies ii 21%; Kennedy Centre Honourees ii 26%; Academy Award-winning Directors ii 37%; Business Week list of leading Philanthrophists ii 38%; Pulitzer Prize Winners for Non-fiction ii 51% in, Jewste mah a hileu leu uh hi.\nTulai thupiang tawh ih et ciangin\nUSA, Canada, Europe, Australia, Newzealand, Singapore aa kipan, tu laitakaa Zomite tunna, belhna leh omna gamte in zong, kum zalom 3/4 laipek aa ki pan, leitung muntuam gamtuam panaa ana lal, peemtate ana hiuh hi. Tuate in zong, peemta lungsim a hawihlam vive in la in, hanciamin a khuasak na uh hangin, Leitungah a pilbel, a siambel, a haubel, a lianbel leh a nuamsa belte ana hipah uh hi.\nTuabang gamte aa ana om masa minam(aborigines))te in ahih uh leh, a mau innteek lungsim mah tawh a khuasakna uh hangin, a nunna uh kiam semsem in, aniam semsemte ahi uh hi. Tuabangaa ahih uh ciangin, a kumpite un zong, a cihna ding danguh thei tuanlo ahih manin, a tawpna ah, na khempeuh na khempeuh, a mawkna, a valthong(subsidy)phial vive tawh a huhuh hi.\nTuabangin a kumpite un vaanin ahuai, akhualuh ciangin, a lungsim uhah hanciam nopna lungsim neinawn kilkel lo uh ahih manun, a kumpite tung panbek mah panin a valthongaa angah ding bekbek uh ngenggin a ngakuh hi. Tuabang aa ahihna un, a tawpna ah, a minam acii a manna ding ahi ta hi. Hih thu in, limphatakin a ngaihsut huai mahmah thu ahi hi.\nTuhun ciangin zong, Zomite in mun atuam gamtuamtuamah, Peemta (Diaspora) hihna tawh ih om kawikawi hi. Tuabangaa aki omna ah, ihtun ihbelh gammite bangaa, peemta lung simtakpi mah vomh tenhtanhaa ih khuasakloh khak ding zong, lung hihmawhhuai kasa hi. Banghang hiam cih leh, ih nuntakna sa ahi, cihmawh, genhtheih, zawngkhalna panin aki tung ahi hi. Tu in ah, na khempeuh deihbang bang, olno takin ngahin ne in, dawnin, zanghin, hici zaw leh cihna ding omlo zah dongin ih khuasa hi. Tuabangaa ih hihna tawh, ana teeng masa, ana om masa( aborigine) te ih bat khak lohna dingin, naakpitakin, lutangh na liangaa a ngaihsut huai mahmah thu ahi hi.\nTulaitakaa Israel gamin, a sungaa a teengte bek ii tha bek tawh a dingzo ahi kei hi. Leitung mun citeng, gam citeng aa a om, Isarael Peemta (Diaspora) te ii huhna leh panpihna hangbekmah tawh a dingzo bekte uh ahih baanuh ah, Leitung laaizang ah aki laam sangto, aki tawi sangto zote ahi lailai uh hi.\nTuamah bangin Zomi Peemta(Diaspora)te in zong, Peemta (Diaspora) te lungsim ahawih leh a phate la in sangaa a vomte leh a hanciamte ih hihna ding; tuabang tungtawnin, Israaelte bangmah in, ih Zogam leh ih Zomite a lamsang zo, a tawisang zote ih hihna ding; ih Zogam angak ih mipih, Zomite ii a lamet uh leh a ngenhpi bel uh, ih hih lamtak ih ki phawkloh khak ding zong, alung himawh huai mahmah thu ahi hi.\nEi! Zomi Peemtate in zong, ih ngaihsut ngei nate ahi, Peemta ih cihte in tualmi hilo khualmi, aki nenhniam, aki nuaisiah minam, a cimawh a genhthei minam cihte aa kipan, lungsim neuna tawh ih ngaihsutnate nusia aa, “ PEEMTA TE! THUPHA NGAHTE!- Blessed are those who are Diaspora)”, cih ih nuntakpih theihtek na dingin, kong hanthawn hi. Pu Pau Za Mung\nPrevious: ZAM Thupuak :: 30 Jun 19 (Interview napai ciang)\nNext: Video: Inndawl 2 na pan akiasuk numeino khat leilak atuksukma in kimankha


url: =A (4) veina ZBCA – America Khawmpi nuamtak kizo :: ZOMI DAILY\nposted on 14 July 2016 at 7:15 am Lomkholna: Biakna, News, Zomi\nAni: July 8-10,2016.\nAmun: Denver, CO.\n1. LUNGDAMKOHNA :: A 4 veina Zomi te biakna kipawlna lianpi khat ahi ZBCA pawipi ah hun manpha mahmah nuamtakin kizang thei khin ta ahih manin Topa tungah lungdamna iko masa hi. Anai agamla pan khuapi 30 kimpan in pawisim mi hongpai thei hi. Zin vekpi gawm 600 bang pha hi.\n2. ZINMANG TE :: Speaker dingin – Rev. Dr. JM Ngul Khan Pau te nupa, Rev. Kham Sian Khup leh Lasa dingin Mawibiaklian , Jenny Zen Thian Siang leh Niangboih te hongpai thei uh a thangah huai thei mahmah hi.Tutung in India leh Myanmar pan akisam teng cidam in hongtung kim thei uh hi.\n3. OPENING CEREMONY NUAM TAK IN KIBAWL :: US gam laan leh ZBCA laan (Flag)te kitawi in, pawlpi 28 in ZBCA laan(Flag) tawi ciat in biakinn pi sungah kilut ziahziah a, Lasiam ten lahoih nono hongsa hi. Innteek naupang ten Zogam lapi ahoih mahmah ahi ” Zogam Zomi” cih la action tawh honglak kawm uh a, Rev. Dr.Tun Cin Kap in khau attatna hongnei , avei atak ah Rev.Dr. Ngul Khan Pau leh Rev. Kham Sian Khup ten atpih in kilawm mahmah hi. Pawipi ap thungetna pen Rev. Pau Khan Lian in hongneihsak hi.\n4. DELEGATE NUAM MAHMAH :: Sumzui mizui in delegate kikah a, mi 77 kipha in nuamtak in hun kizo thei hi. Pasian ading leh Zogam Zomi te adingin thuhoih thupha tampi kivai hawm thei hi.\n5. ORDINATION NGAH MI 3 OM :\n1. Rev. Pau Pian Thang – Germany.\n2. Rev. Pau Sian Lal- Kentucky.\n3. Rev. Tual Cin Khup- Washington State.\n6. KIDEMNA TUAMTUAM TE THANGAH HUAI LUA :: Khangno te vaihawmna tawh Solo kidemna, Laisiangtho kidemna, duet kidemna, choir kidemna te om in thangah huai mahmah hi. A khatna piaksawn ding bang hamsa saphial uh hi.\n7. ZBCA IN GEELNA HOIH NONO NEI :: 1. ZBCA huamsungah sihna atuak aom leh abeisa mah bangin kidahpihna $ 15,000 kipia ding hi, Kum 4 nuaisiahte $ 10000 hidinga, kum 4 tungsiah te $ 15000 hiding hi. Hih sih galna sum ngahthei dingte pen sehsuah 1/10 manman in pawlpi ah a khiate hi hamtang ding hi.\n2. Biakinn neihzawh nadingin pawlpi khat in atawmpen biakinn nei thak aomleh $ 2000 ta tawh kihuh ciat dingin geelna kinei a, tulaitakin Biakinn neithak omleh ZBCA gambup mapanna tawh $ 80000- 100000 kikal tawh kihuh zodingin kilamen a, Zogam thak America ah asawtlo in biakinn neithak om ziahziah dingin kilam en hi.\n3.Pastor neilo pawlpi te adingin Kawlgam leh India gampan Pasian nasem muanhuai te kha 6 sung Internship Pastor dan in sapsak dingin kigeel a, pawlpi Pastor neilo te adingin hoih mahmah ding hi cih ngaihsut sakna ahi hi.\n4. Zomi Theological Seminary Kalaymyo ading nasiatakin mapang dingin geelna kinei hi.\nZomi mintawh Laisiangtho sangpan in Zomi Christian University dongah alawhcin theih nadingin ZBCA gambup in thupi takin mapan dingin hoih kisa a, tutung in upna tawh $ 50,000 kim kingah hi. Leitang kuat khat teh $ 100 hidinga, kuat 1000 tukum sungain ngah thei tei tei dingin kilunggulh hi. Zomi akua mapeuh kihel thei den hi.Zomi mintawh Laisiangtho sang thupi mahmah khat ineih theih ding lunggulh mahmah na ahihi.\n8. ZBCA DINMUN NAM 4.\n1. USA gamsunga om Zomi khempeuh in anungta Pasian biakhawm ding.\n2. USA gamsunga om Zomi khempeuh in ihihna Identity limtakin kem khawm ding.\n3. USA gamsunga om Zomi khempeuh in nopna dahna ah kihuai kikep zawhna ding.\n4. USA gamsunga om Zomi khempeuh in biakna tungtawn in Topa Pasian adingin nahoih sem khawm in , Mission nasem khawm in, akisap nana mun ah Zogam leh Zomi te puahkhawm ding.\n9. ZBCA IN KUATE TAWH KIZOM THEI DING :: ZBCA in A-Z kikal sunga om Biakna nam khat peuh peuh in ZBCA tawh akalsuan khopnop leh ZBCA in deidan omlo in kizop pih thei ding a, Pasian leh Minam adingin nahoih sem khawm pah ding hi.\n10. ZBCA IN KUA TE TAWH NASEM KHAWM THEI DING :: ZBCA pen biakna kipawlna hi , ahizongin Minam kipawlna tuamtuam te tawh kisam bangbangin khut kilen in mapang khawm khin ta a, mailam ah zong akisam bangin mapang khawm toto laiding hi. Civil Society tuamtuam ahizongin, Political party te tawh ahizongin Pasian leh Zomi te adingin mapang khawm to zel ding hi.\n11. ZBCA AH PANMUN OB THAK TE:\n1. President- Rev. Kap Khan Mang.( Tulsa)\n2. Vice President- Rev. Dr. Tun Cin Kap.( Pensacola)\n3. Secretary General – Rev. Pau Khan Khai.( Louisville)\n4. Associate Secy Gen – Rev. Pau Khan Lian.( Nashville)\n5. Treasurer 1 – Rev. Tual Khaw Mang. Admin fund.( Denver)\n6. Treasurer 2 – Rev. Ngo Suan Thang- Project fund.(Tulsa)\n7. Accountant – Tg. Pau Lian Tuang .(Fortworth)\n8. Member – Rev. Kai Sian Mang.( Houston)\n9. Member – Rev. Hang Go Thang.( Indianapolis)\n12. ZBCA YOUTH COMMITTEE:\nPresident- Rev. Suan Khan Mung.(Battle Creek)\nSecretary – Rev.Muana Khuptong.( Portland)\nTreasurer – Rev. Hau Suan Mung.(Twinfalls)\n13. ZBCA WOMEN COMMITTEE:\nPresident – Siamah Deih Cing.(Nashville)\nSecretary – Siamah Cing Kang.( San Antonio)\nTreasurer – Nu Dim Lun Niang.(Tulsa)\n14. MUSIC COMMITTEE:\n1. Thawng Khat Suan.(Tulsa)\n2. Gin Sawm Lian.(Pensacola)\n3. Don San Nuam.(Indianapolis)\n4. Lian Sian Khual.(Seattle)\n15. MEDIA COMMITTEE:\n1. Sia Cin Hau Mung.(Tulsa)\n2. Pa Pau Lian Nun.(Ohio)\n16. ZBCA MINTAWH ALL D PAHTAWINA PIA DING :: ZBCA in Kawlgam a tan 10 laivuanna ah All D ngahte pahtawina ks. 1,000,000 akipia toto tu in mi 4 tungah ks. 4,000,000 piakding maban limci mahmah khat kinei hi.\n17. INNTEEK ZINDO TE THUPI MAHMAH :: Innteek pawlpi te pen pawlpi bup in hanciam mahmah uh a, aneu alian in diang ziahziah uh hi, etteh tak mahmah uhhi. Zindo na thaman Laisiangtho sungah aom zahzah ngah takpi dingin ki um mahmah hi.\n18. INNTEEK MANGKANG TEN THA NGAH LUA :: Tutungin Mississippi Avenue Baptist Church ten biakinn akipan akisam khempeuh hong zangsak uh a, Pastor in agenna ah- minam 23 tawh abeisa kum 30 val sung ka nasep khopna ah tutunga Zomi Biakna tawh kasep khop pen thangah pen leh lungdam pen ing ci in Innteek Pastor Rev. Tual Mang tungah genhi. Biakpiakna leh sepdan te thangah mahmah uh ci hi.\nTHUKHUPNA LEH LUNGDAMKOHNA :: Tutungin Kawlgam pan Zomi pawisim mi 20 val hong pha uh a, tha kingah mahmah hi. USA gamsung pan zin vekpi 600 kim phathei hi.\nHihbangin Zogam thak America ah ei pau tawh pawi thupi mahmah ineih theih pen nuam kisa mahmah hi.\nMaikum a 5 veina ZBCA pawipi mundingin Tulsa khuapi muanna tawh akiseh khin ahihi.\nThu hongngetsak leh tha hongpia akua mapeuh tungah nakpi takin lungdamna kongpulaak nuam uh hi.\nPrevious: Myanmar Actor minthang Dwe sihna taktak ahang ki phuangkhia ta\nNext: Malaysia ah innkuan mi 4 Pistol tawh kikaplum\nKimpu leh Kimpi – 6 ~ Hau Za Cin


url: =Hello…. Lamka – 6 : Marching on…and on… ~ Hau Za Cin :: ZOMI DAILY\nHello…. Lamka – 6 : Marching on…and on… ~ Hau Za Cin\nposted on 17 May 2015 at 2:41 pm Lomkholna: Article, Hauzacin\nHello… Lamka – 6 : Marching on…and on…\nHong tung taktakta, hong tung taktakta, Zomi Khawmpi hong tung taktakta. Ka omna pan zing tho in ka iPhone sung ka et leh Zomi Khawmpi sim ding mite Lamka khuapi ah kiphu nainai cih ka mu hi. Zan deuh in hong tung zungzung uh cih ka muh zawh sawt nailo mah hiven, tuni na hipah malam… hih ka gelh laitak bang a ni khat ni kizang khin hita sawnsawn. Zomi marching on…\nA masa pen ka hi diam ciin ka facebook ah mun tuamtuama Zomi omte thusun ka et leh Philippines ah Zomi omte bang kei sang na masa zaw thamtham. Australia pan hong lut te kei sang nakpi taka manlangzaw lai. Ka omna ah 9:00 AM hi ciin ka pulak leh Kabul lama Zomi omte in zingsang 5:30 AM a Livestream en dinga na kimankhin uh hidaihta. US ah lawmte khat bang zan ihmu ngamlo in Lamka khuapi sunga thupiang en nuama na zanhak liang hihtuak hi! Bangbang ahi zongin mihing pumpi sunga sisan pen a bawlpa in amah bek a kiit ding hilo in a mipih a sapih leh a minam, a gam, a lei it dinga a bawl nak hihlua hi cih kilang kasa hi. Itna i cih kibawltawm theih hilo a mihing sisan sunga luang, a DNA ah a omsa hiven maw. Zomi Paunak ah, “Bawng in a ho ngai” cih khawng, “Sial kang leh Sial kang kingai” cih khawngte pen pupa te in ana theihsa uh, amau nuntakna ah a muh teekteek uh, a tuak khak sitset uh pan a gen khiat uh ahih manin dik mahmah hi. Kibatpihte kingai, mipihte kingai, sisan kibatpihte kingai, sung leh pua kibangte kingai… Zomi bek hikei, namdangte in zong amau ho, amau gial kibatpihte na ngai diak uh hi.\nMarching on… banghang in maw? Banghangin mainawt zel ding ihi hiam? Bang lunggulha mainawt ding i hi hiam? Zomi in mailam ah bang lametna nei a mainawt zel ding ahi hiam? I tup leh i sawm, i ngiimna leh i deihna a om kei leh mainawt cih bang om theilo hi. Tu in kua ihih lam kician takin kitheita hanga, bang minam i hiam cih kitel in mite’n kuate hi i hiam cih hong tel panpan uh hi. Lungdam huai. Mite’n Zomi ihih hong tel mahmah uh ciang hong pakta mahmah om dinga, hong haza zong omthei hi. Hong pattah nuam, hong laamsang nuam zong om dinga, hong langpang in hong dal nuam zong om ding hi. Tua pen leitung ngeina hi a, minam khempeuh in tua a nei uh ahi hi. “A gahpha singkung suangtum tawh kideng” a kicih mah bangin Zomi a gahpha leh mite in hong deng nuam tektek ding hi. A gahphalo singkung kuamah in a kinloh mah bangin Zomi a gahpha lo ahih sungteng kuamah in hong phawklo dinga, hong buaipih manlo ding uh hi. A gah a phat taktak ciang bel a gah a ne nuam, a a lo nuam hong tam dinga, a hamphatpih nuam zong hong tam semsem ding hi. Tuni in Zomi singkung bang hileh a gah a pha hiam? A gah a phakei hiam, na khuadak lecin na mu ding hi.\nZomi te koi ah teeng, koi ah nasem, kuate hi uh, bang nasem uh cihte mite in a theih uh ciang hong hopih dan uh kidang ding hi. Hong zahtak pan ding uh hi. Zomi ten zong minam dang i theihte – kua mi, bang sem uh, bangciang hita uh cih i theih ciangin i hopih dan hong kidang hi. Mikangte ahih leh khua mu masa zaw deuh uh hi, ei sang a theih masak zawk uh om cih i tel hi. Mivom te a hih leh a khuamuh uh themkhat mikang tawh teh in ziakai zaw deuh cih i thei hi. Asia gam ah Japan te pen minam khangto masa, theih hau masa, theihnop kibehlap den minam hi cih i thei a; tu laitaka khan cihtaka khang China pen nidangin thauvui bawlkhia masa ahi uh cih i theihsa hi. Khangto ut, pil ut, hau ut uh ahih manin nakpi taka nasema thanuam mahmah minamte hi cih i thei hi. A hanciam a kuhkal manun hiciang a tung uh hi a, leitung gam tuamtuam in amau kiang pan sum leitawi nangawn na la ziahziah uh hi. Hihte i genna pen leitung minam khangto leh madawkte kimu diaka, kidawk diak uh hi. A khangto laitak te zong kidawk mahmah in mite in mitsuan uh hi. A khangto nailote bel hehpihhuai kisa in kipattah nuam, kihuh nuam, kilaamto nuam hi. Laamto lua liang le’ng lah hong makhelh ding kilau, laamto kei lua le’ng lah khantohna nawngkaisak sa zel cih bang zong om hi (eg USA leh Mexico gamte nih bang). Tu in leitung in, minam dangte in Zomi kua hiam, bang hi uh hiam cih hong thei semsemta ahih manin Zomi in a masuan a kalsuanna ah khawllo a tangtak a a pai ngiatngiat ding ahi hi.\nLeitungbup a om Zomi Khawmpi a 3-veina (mikangpau in The 3rd World Zomi Convention) ah thulu ding, ngimna leh tupna kammal dingin “Marching on…” cih hong teel uh hi. “Mainawt zel ni…” “Kalsuan zel ni…” “Khawllo in pai zel ni…” “Tawlngalo in pai zel ni…” cih ciang bang a deihna uh hiding hiam cih i theihpih kisam kasa hi. Ka upmawhna ah Zomi i hih i kitheih bek hunlo in mainawt zel ding, Zomi i hih midangte hong theih bek hunlo in Zomi khempeuh in masuan mazap a ban zom zel ding cihna zong hidingin ka um hi. Minam khat in piangsakpa in hong piangsak hi cih limlim i theih zong a thupi hi a, i theih bek hun hilo in i hihna tawh i kalsuan ding hi cih hong phawksak hi. Shillong sangkah laia “Zogam Hong Paal Ding Hi” cih la Zomi lasiam Tg. Go Lam Thang Hatzaw te in a sak zel uh ka mitkha ah hong kilang dandan hi. Pu Lal Engzauva Ngaihte in Shillong khuasung suk leh to ah Zomi Student’s te mailam khualna tawh a khe guaka a sukvak a tovak a a naute hong pattahna te ka phawk hi. (Tun USA Kansas City ah om laitak) Rev. S. Kap Za Mang Ngaihte te pawl in Zomi sangnaupangte Pasian thu leh Pasian biakna lam ah hong makaihte uh ka phawk mahmah hi. Rev. Dr. JM Ngul Khan Pau in amah Tuiphum khangnote Pastor a sep kawma Zomi bek hilo minam cin Shillonga sangnaupang khempeuh hong makaiha Pasian thu ah an hong vak den nate thupi hi. Tua banga minam dang tawh Zomi kikholhna ah minam dangte kua hi a, Zomi kua hi hiam cih kithei thei hi. Khua tuamtuam, state tuamtuam pan Shillong ah kituahkhop ciang annek kibanglo, duh leh deih kibanglo, gamtat luhek kibanglo, ngeina tawndan kibanglo, nopna dahna hun zatzia kibanglo – tuate in nang kua mi, kei kua mi cih hong kitel sak hi.\nTua ahih leh tuni in bang tawh ‘marching on…’ ding ihi hiam? Bang tawh ‘mainawt zel ding…’ ihi hiam? I hihna bangbang tawh mainawt zel ding hi hang. Zomi hihna pen tawh mainawt ding hi hang. Midang tawh kikholh ciang a kibanglo i neihte pen Zomi i hihna a lak hipah hi. Khuado Bawl i nei a, midangte in na nei lo uh hi. Anlak pawi a neih uh hangin Zomi Khuado tawh kibanglo hi. A hun a kibanglo bek hilo in a deihna kibanglo hi. A zat dan kibanglo hi. A ngimna kibanglo hi. Nau minphuak ciang Zomi te in a pi leh a pu tapsak masa hamtang hi. Leitung ah nau mintap kipia zong Zomi simloh a thei kiommello hi. (Chinese te in bel a zat ngei uh hih tuak napi, tu hun ciang kizang nawnlo hih tuak hi. I kinaihna khat bel ahi bilbel tam, theilo). India gam sungah nau min kitapsak cih kiza ngeilo a Zomi te in i zang hi. Ngeina kibanglo te tawh bangci in minam khat i hi thei dia? Minam khat i hihna a kilahna hi. Nau antawi khawng zong a zang a om hiam kitheilo hi. Mikangte birthday annek khop khawng tuhun ciang leitung khempeuh ah kizang naven Zomi te in naungek a suah ciang a pu leh pi in annekpih in anlim, tuilim na puak masa uh hi. Happy birthday hunma pek in Zomi te in na zangkhin na neikhin cihna hi. Nungak leh Tangval a kiten ciangin moman kingen, mo kilei, cihte a om tek teei hangin i zatzia kibanglo hi. Zomi Ngeina laibu leh research papers te ah sim leng Zomi Ngeina leh minam dangte a kibanglo hi. Pasian hing biakna a kineihma in khanglui biakna kinei ciata Zomi biakna leh midangte a kibanglo hi. Hihte khempeuh in Zomi ihihna hong lak a, tuate kem, zun, puah, a hun zui in lemtuah, bawlpha, nungtasak, mangsak kei leng Zomi a zun, a puah, a khangtosak ihi ding a…. Zomi pen a ‘marching on…’ sak ihi ding hi.\nBanghangin ‘mainawt’ kisam hiam? Banghangin Zomi in a mainawt kisam hiam? A ngeina, a hihna, a zia a tong, a culture and traditions, etc kem in puah in khangtosak in zang kei leh Zomi khangthakte in thei nawnlo in mangsak ding a, midang hihna, ngeina leh zia leh tongte zuiin Zomi hihna mangthang ding hi. Tua pen leitung minam liante in minam neute a zawhdan namkhat hi. Depcip, khangtheilo omsak in amau ngeina zuisak cihte a kithang mahmah hi. Zomi zong a ngeina leh a zia leh tong te minam dangte depcip, liahcip dingin pammaih i sa hi, i phal kei hi. Tua manin zun in, kem in, i mainawtpih zel ding ahi hi. Zomi lasiamte, Zomi laisiamte, Zomi thu leh la theite in Zomi leh Zogam a zun kei leh a mainawtpih ding, a marching on… pih ding omlo ding hi. Tua manin kua ka hiam cih kitheih a, bang ka hiam cih zong kitheih ding ahi hi.\nDay 1: 3rd World Zomi Convention pan ka phawk thute:\nA mun ah ki omlo ahih manin tuipi gal pan internet hong in ka na en uh hi. A thu za in a lim mu in, a aw ka za uh hi. A mun ah omte bangin feeling kinei veve hi. Zomi hong ngaina, hong it, hong deihsak leh hong phawkte lungdam hi. Hong uap, hong ompih, hong tutpih khempeuh tungah lungdam hi. Hong kihel theilo napi phawkna thu leh la hong khakte tungah lungdam hi. Hong kihel sawm napi vai tuamtuam hanga hong kihel theilo te zong lungdam hi. Hong kihel dinga hong kamciam ahi zonga a nungsangah vaidang neia hong pai theilo te zong lungdam hi. Zomi hong phawk kha limlim leh Zomi khantohna, Zomi lim leh mel hong muhpih khempeuh tungah lungdam hi. Zomi kua hi a, Zomi koi ah teeng a, Zomi bang minam hi uh hiam cih a thei hong kibehlap peuhmah ding ahih manin lungdam hi. Media leh press lam ah a mapangte tungah nakpi takin lungdam a, mimal leh pawl a lawm leh gual kiangah a gen,a tangko leh a pulakte kiangah lungdam hi. Sum leh pai tampi beia Zomi a phungvuh leh a minam a puahte amah leh a minam bawlpa in thupha pia ding hi. Ama pianna phungpi nangawn a vuk ngamlo leh a vuk utlo, a vuk theilo a om leh zong mailam ah hunpha om laiveve ding hi.\nHih hunah thupiang tampi hangin Zomi hong kithei to semsem dinga, Zomi mawhpuak leh Zomi hihna hong minthang semsem ding hi. Minthang cih ciangin vangnei, vanglian, vangpha cihna hi a, sahang bang hileh a gial hong gol tektek ta ding cihna hi. Zomi Paunak ah, “Sahangin zong a gial zahtak” a kicih mah bangin Zomi hong minthan semsem leh Zomi khempeuh zong i gial, Zomi i hihna i zahtak semsem ding hong kisam ding hi. Zahtak cih pen zahpih cihna hilo hi. Zahtak cih ciangin i hihna minsia saklo dingin kem, khoi, puah, dal cihna hi. Minam a hong bawlpa in hong bawlna pen nak zahpihhuailo lua a, zumpih nading om lo lua hi. Zahtak dingin kisam zaw kan hi. Na minam na zahpih leh tua minam a hong bawlpa a zahpih na hi a, nang leh nang a kizahpih cihna hi. Amah leh amah a kizahpih mihing kuamah in thusimlo hi. Zomi hihna zahtak in i vang, i minam hihna kemin angtanpih ding hizaw hi. Angtanpih cih ciangin midang tungah va kisial ding, midang tungah va ki show ding cihna hilo in midang tungah, midangte kiangah zong “kei Zomi hi ing,” cih ngam ding hi. Zomi hihna angtang ding hi hang. Zomi i hihna kiphatsakpih ding hilo in angtanpih ding hi hang.\nZomi a hong bawl Pasian hangin i minam a zahtak ding, a zuun ding, a puah ding, a angtanpih dingte i hi hi.\nFacebook ah Zomi Ciamnuih Group khat om in, tua sungah ka sim ngei khat pen pulpit tung pan thugen ding upa khat dingto in khua dakdak in a thugen za dinga a deih (a kap nop, a cihnop) khat pen kikhawmlo ahih cianga, “Ka thugen a ngai dinga ka deihte hong kikhawmlo ahih manin kong gen kei zaw ding hi,” ciin tusuk kik hi ci hi. Ciamnuih a hih hang a gennop om leh kilawm hi. Zomi Khawmpi ah zong hong kihel dinga i lamet leh i upte hong kihel kei khak leh zong a hang om hiding hi ciin theisiam ding hihang. Khawl tuanlo ding hi hang. Zomi pen zanni maha suak hilo a, Zomi pen zan deuh mah a piang hilo in Zomi pen nung deuha kibawlpak, min kiphuakpak hilo hi. Piangsakpa in leitung vantung a bawl cil panin a ngimna omsa tawh apiansak hi a, nang leh kei dal zawh thu tawh akidalzo ding, a kikhaktan zo ding cih banghilo hi. Nang leh kei in i puah kei zongin a puah ding, a zun ding Pasian in hong piangsak lel ding hi. Minam a bawlpa in khat leh nih lungsim leh gamtat bek tawh minam susialo ding hi. Minam khat a langpan leh a langdo cih zong a om thei mah hi.\nMinam khempeuh in amau a it (a minampihte) nei hamtang a, a itlo a galte (minam dangte, kua kua cih bel a tuam) a neih ngeina hi. Leitung\npen gal leh sa a kineihna gam hi a, it leh ngaih a kineihna zong hi. Tua manin hong it om dinga, hong itlo zong om ding hi. Zomi zong tua dinmun pan peng thei tuanlo ding hi. Mihing khat in amah a it dingin midang khempeuh a upmawh leh khial mahmah dinga, tua mah bangin Zomi in zong minam khempeuh, mimal khempeuh in amah a it dingin a tuat, a ngaihsut leh khial mahmah ding hi. Tua bang om theilo hi. Tua manin kidalna, kihonna, kikepna kinei ciat hi. Minam in zong nei a, gam in zong nei hi. A thupi khempeuh in akidalna uh zong thupi hi. A kikihta sim tuak a hih kei leh khat zawzaw in nopneh hi. Zomi pen mite in a nopneh leh Zomi kikepna, kidalna cihtaak nailo cihna hi. A kidalna, a kihonna, a kikepna a thupi semsem leh minam dangte in zong zahtak semsem bek ding hi. A kizahtak semsem leh a kidal ding zong tam semsem ding cihna hi a, a dal ding zong gol semsem ding, khauh semsem ding hi. A tua bang ciangin minam leh gam a thupina leh a minthanna lian semsem pan hi.\nZomi pen mi khempeuh in hong it dingin um keng. Mi khempeuh in zong hong mudah dingin um keng. Hong it leh hong itlo bel Zomi khempeuh in i theih ding, i tel mahmah ding kisam sa ing.\nPrevious: UNHCR Vai theihhuai thu tuamtuam\nNext: “Nu” le Nunnuam ~ Rev. Fr. Damian Dal\nPuCin nalai. Gelh te thupi lua hibang lai gelh siam zomi in na na sung pan hong nak luan mahmah hi.makaai ding a Topa sa thau nilh na hihi zomi a ding lung hiang ken. Zomi makaai ding mipil thu khual mipil vang nang bang mi tam pi kisam hi hang Topan cidam na khan sau na hong pia Ta hen amen\nA siding ka hihlam ka kitheih ciang ~ Deih Tung


url: =Siampi Laibu 11 | Siantongluan.net\nSiampi Laibu 11\nSiampi Laibu 11 |\nTopa in Moses leh Aaron tungah,\n"Israel mite kiangah hih bangin gen un: Hihte pen leitunga om ganhing khempeuh lak panin na nek theih ding uh a nungta ganhing ahi hi.\nGanhingte lak panin a khecin a ka, eknel a hai peuhmah na ne thei ding uh hi.\nAhi zongin eknel haite lak pan hita leh khecin kate lak pan hita leh, note in na nek theihloh dingte uh: Kalaoh in eknel a hai hangin a khecin ka lo ahih ciangin note-a dingin a nin ahi hi.\nSakikh ganhing in eknel a hai hangin a khecin ka lo ahih ciangin note-a dingin a nin ahi hi.\nBilpi in eknel a hai hangin a khecin ka lo ahih ciangin note-a dingin a nin ahi hi.\nVok pen khecin ka ahih hangin eknel hailo ahih ciangin note-a dingin a nin ahi hi.\nNote in tuate sa na ne kei ding uh a, a sisate zong na lawng kei ding uh hi. Tuate pen note-a dingin a nin ahi hi.\n"Tui sunga omte sung panin nek theih dingte: Tuipi sung hita leh gun sung hita leh tui sungah a om phe leh lip a neite peuhmah na ne thei ding uh hi.\nAhih hangin tuipi sung, gun sunga om phe leh lip a neilo, tui sunga a hontat ganhingte leh tui sunga a nungta ganhingte pen note-a dingin a kihhuai ahi hi.\nTuate pen note-a dingin a kihhuai hi ding hi. Note in tuate sa na ne kei ding uh a, a sisate zong na kih ding uh hi.\nTui sunga a omte sung panin phe leh lip a neilo peuhmah note-a dingin a kihhuai ahi hi.\nmumeika, musan nam khempeuh,\nva-ak nam khempeuh,\nvasa-kalaoh, pengpelep, vatawt, musi nam khempeuh,\nkeising, tuimu, gun vakang,\ngam vatawt, tui vatawt, musane,\ngun vapi, gun vazonei nam khempeuh, huihtun, leh bak ahi hi.\n"Khe li tawh a pai, kha a nei ganhing khempeuhte, note-a dingin a kihhuai ahi hi.\nAhi zongin khe li tawh a pai, kha a nei ganhingte khempeuh lak panin leitungah a tuanna dingun a khepek uh tawh kizom ngaltak tawn a neite na ne thei ding uh hi.\nTuate lak panin na nek theih dingte uh: Kauphe kitom nam khempeuh, kauphe zol nam khempeuh, khuangbai nam khempeuh, leh kauphe kisau nam khempeuh ahi hi.\nAhih hangin khe li nei-in kha a nei ganhing dangte khempeuh note-a dingin a kihhuai ahi hi.\n"Hihte tawh note a nin na suak ding uh hi. A sisa a lawng peuhmahte a nitak mateng a nin hi ding a,\na sisa themkhat a pua peuhmah in a puan sawpin, a nitak mateng a nin hi ding hi.\nA khecin a ka ahih hangin eknel a hailo ganhing peuhmah note-a dingin a nin ahi hi. Tuate a lawng peuhmah a nin hi ding hi.\nKhe li tawh a pai ganhingte khempeuh lak panin amau khebom tawh a paite khempeuh note-a dingin a nin ahi hi. Tuate a sisa a lawngkha peuhmahte a nitak dong a nin hi ding a,\na sisa a puapa in a puan sawpin, a nitak mateng a nin hi ding hi. Tuate note-a dingin a nin ahi hi.\n"Leitungah a vak kawikawi, a pai thei ganhingte lak panin note-a dingin a ninte: Savokphual, zusa, innhikpi nam khempeuh,\ntawlbawkpi, tang, tangteuh, leh sehnel gam thankik ahi hi.\nA hontat ganhing khempeuhte lak panin hihte pen note-a dingin a nin ahi hi. Tuate a sisa a lawng peuhmah a nitak mateng a nin hi ding hi.\nTuate a sisa khat peuhpeuh a tukna nate, sing nazat, puan, savun, ippi leh na khat peuhpeuhin a kizang beel khat peuhpeuh hita leh a nin hi ding hi. Tuate pen tui sungah kidiah ding a, a nitak mateng a nin hi ding hi. Tua khit ciangin a siang hi ding hi.\nTuate khat peuhpeuh lei beel khat peuhpeuh sungah a kiat leh, tua sunga om khempeuh a nin hi ding a, note in tua beel na sukham ding uh hi.\nTua lei beel sungah a om a kine thei ding an tungah tua bang tui a tuk leh a nin hi ding hi. Tua bang beel sunga om dawn theih ding peuhmah a nin hi ding hi.\nTua bang a sisa themkhat a tukna peuhmah a nin hi ding hi. Meibung hita leh beelpei hita leh kisuzan ding hi. Tuate a nin hi a, note-a dingin a kihhuai ahi hi.\nAhi zongin tuinak leh tuibem ahih leh a siang hi ding a, ahih hangin a sisate a lawng peuhmah a nin hi ding hi.\nA kivawh ding khaici tungah tua a sisate themkhat a tuk leh, tua khaici a siang hi ding hi.\nAhih hangin khaici tui kidiah a, tua a sisate themkhat tua khaici tungah a tuk leh, note-a dingin tua khaici a nin ahi hi.\n"Note nek theih ding ganhing khat peuhpeuh a sih leh a sisa a lawngpa pen a nitak mateng a nin hi ding a,\na sisa a nepa in ama puante sawpin a nitak mateng a nin hi ding hi. A sisa a puapa in zong ama puante sawpin a nitak mateng a nin hi ding hi.\n"Leitungah a hontat ganhing peuhmah a kihhuai hi a, tuate kinelo ding hi.\nA awmtal peuhmah leh khe li-a a pai peuhmah, ahih kei leh khe tampi a nei, leitungah a pai a hontat ganhing khempeuh, note in na ne kei ding uh hi. Bang hang hiam cih leh tuate pen a kihhuai ahi hi.\nA hontat ganhing khat peuhpeuh tawh nomau mah a kihhuai-in na kibawltawm kei ding uh a, tuate tawh nomau na kininsak tawm kei ding uh hi. Na kinitsak tawm uh leh a nin na suak ding uh hi.\nKei pen Topa na Pasian uh ka hi hi. Tua ahih ciangin note ki-ap un la, kei siangtho ka hih manin note zong siangtho un. Leitungah a bokvak a hontat ganhing khat peuhpeuh tawh note na kininsak tawm kei ding uh hi.\nBang hang hiam cih leh note Pasian ahi dingin Egypt gam panin note a hong pai khiatpihpa pen keimah Topa ka hi hi. Tua ahih ciangin kei siangtho ka hih manin note na siangtho ding uh hi," a ci hi.\nHih pen a nin leh a siang, a nungta ganhing nek theih ding leh nek theihloh ding khenna dingin ganhing leh vasa, tui sunga a pai a nungta ganhing khempeuh, leh leitungah a hontat ganhing khempeuh tawh kisai-in ngeina ahi hi.\nTedim Lai Siangtho / Laibu: Siampi Laibu 11


url: =Pasal khat Hotel saap piaksawmlo in, Telephone khau tungah luaiphei in cimawh :: ZOMI DAILY\nposted on 5 October 2017 at 1:00 am UTC+9:30 Lomkholna: China, News, Sawltak, World\nPasal khat Hotel ah zingtung hi a, ahi zongin Hotel saapding sum piaksawmlo in, Telephone Cable khau tungah luaiphei in ataisimsawm leh vandawn ah awkcip cih China Daily pan kiza hi. China, Guizhou Province sung aom Panzhou Hotel ah abeisa Friday ni in thupiang kici hi.\nPanzhou Hotel ii tawlet “Windows” panin Telephone Cable tungah luaiphei in, agalkhat aom innsang mahmah Building khatdong ah atundong aluaipheisawm ahihi.\nAhi zongin asawmdan in tua alanglam aom Building dongah luaiphei zolo in, alaizang ah awkcip hi. Tualaitak khuasung mipi te’nzong agamtatna galmuh in, Video leh Photo zong kizaihpah ngeingai hi.\nHih Telephone Cable khautawh aluaina pen sangmahmah a, leilak panin vandawn ah 60 metres (Pi 196) bang sang cimawk hi. Media pawlkhat te’n Hotel inndawl 19 na aom Window panin aluaiphei ci uh a, 19 Floor pen sangmahmah khading hi. Ama luaipheina pen Telephone Cable hi in, meitha in ahuptheihloh hangin, atunglian ah Electric Cable zong akikhung hi a, tuate tawh aki sukkhakding lauhuai mahmah cihi.\nA ngaihsut bangin alanglam aom Building dong aluaiphei zawhloh ciangin vandawn ah khawlcip in, aki hotkhiatding ngakin omcip tamawk hi. Tuaciang in Panzhou Firefighers te kizasak in, tua Firefighters te’n honkhiat uhhi.\nVideo: Man stuck mid-air after trying to skip hotel bill using telecom wires between two buildings\nHotel lamsang ah ki kaipheikik in, ki honkhiathei a, ahi zongin thunei te’n mansuakpah uh cihi. Tua vandawn ah acihmawh laitak Video kizaih in Chinese Social Media minthangkhat ahi Weibo tungah ki khahkhia hi. Tua Video pen ki limet mahmah a, a enbekbek 7,350,000 views bang phakhin hi.\nRelated: Malaysia Genting Highland paina Cable Car kialo hi\nPeople’s Daily te’nzong YouTube ah tua Video Clip pen khahkhia uh a, tuciangciang a enpen 904,119 views bang phakhinta hi. Hihpa gamtatna Video panin amukhapeuh in haigamtat mahmah hi ci’n gentek uhhi. Sengam sungah Penglam galkap honkhat omleh kilawm hi 🙂 Sawltak #zomidaily\nPrevious: Indonesia pasalkhat gulpi pi 23 tak asau khattawh kibuangawp in thatlumzo\nNext: The mystery of the Zeroah ~ Dim Lun Zam\nSuanthang Khuptong says\n5 October 2017 at 8:38 pm\nIndia lamten bel laui chilou in ‘luai’ chi ung.


url: =LEN NUPA' TANGTHU. Gelh - Dr. Dongno - Laibu Saal\nHome > Thuluui/Articles > LEN NUPA' TANGTHU. Gelh - Dr. Dongno\nLEN NUPA' TANGTHU. Gelh - Dr. Dongno\nLen Nupa cih pen Zomite' Tangthu ah mual minthang khat a kigen hi-in Zogam Tedim gam huam Ailam kici mualpi dawn Kaptel khua khung tai thum agamlatna mualpi nih kituah hilhelna, mualkuam zaang nopci mahmah khat ahi hi.\nKaptel gam sung gammang tulak (Reserved forest) huam sungah omin, Tedim gam ciamtehna lim (Land Record) zumpi ah zong gamlim ki-en thei hi. Abeisa 20.03.1992 ni-in Sia Pau Za Khan panpihna tawh Len Nupa ah mualsuang khat thungetna tawh kiphut hi. Hih Len Nupa mual pen mual minthang khat ahih mah bangin, na lamdang thu tuamtuam apiangte athei nai lo, le a za nai lo tampi ki om lai hi. Len Nupa mual pen Tedim khuapi pan taisawm nih gamla ahih manin asawt lo-in hun nuam zangh dingin Len Nupa ah ih pai thei ta ding hi.\nLen Nupa thu ciaptehna :\nFalam gam leh Mizo gam dong a minthang, Len Nupa thu ih theihloh ding pammaih lua sa ka hih manin, Jan 3,2010 ni-in Kaptel khua AG sia Rev. Song Sian Pau kiang ah “ Len Nupa tangthu laibu khat ong bawl in; azaknop huai thu lamdang tampite ciapteh huai hi. “ ci-in ka cial hi. Tua ni mahin Hausa pa Do Za Tuang kiang ah,”Len Nupa pai nading mawtaw lampi na zong un la, Len Nupa a kiimah sing phuk lo, lokho lo, gam hal lo in sa zong beng sak kei-in “ci-in ka ngaihsutna ka kikuppih hi. 2011 kumin Teltui Zingsol (Vol. 2 ) sung ah azaknop huai Len Nupa thute ong hawm khia pah uh aa, tu-in tua laibu siksan kawm in kong gelh khia sawn hi. Kaptel pan Len Nupa lampi zong tukum March 2012 sungin lampi bawl/ tawh kipan zo uh hi.\nEtlawm mualkuam Len Nupa :\nTua lai a apiang thu lamdangte hangin, ‘Si-khate khua ‘ hi ding hi, ci-in aki um, aki- lipkhap, Len Nupa pen Falam gam leh Mizogam dongin minthang hi. Falam gam ah khanglui mite-in ‘gamsa-te pianna mun leh a uk a ngakte omna mun ci-in um uh ahih manin gamsa ngen dingin ong pai thei zel uh hi. Mizo gam panin Len Nupa ahoihna en dingin akum akumin mi tampi ong pai uh hi. Ka neulai-in Len Nupa thu akigen ka za ngei aa, “ Tua lai va tung leng hoih lua ahih manin kiciah kik nuam lo phial hi ” ong ki cih ka mangngilh thei kei hi. Mangkangte-in zong abawltawm uh, fairyland, ci-in dawi gam dan tangthu tuamtuam nei uh hi. Ei Zomite-in amun, agam ngiat in, tuni-dongin ih muh theih, ‘ Si-khate khua ‘ kici, thu lamdang tuamtuam apianna, Len Nupa nei ihih manin ih, ih hampha hi.\nLen Nupa pen acre10 val ding zai-in, tuipi mai pan pi 7,256 asanna ah om hi. Mual sang dawn ah om ahih manin, huih vot siangtho nung hiauhiau denin, len paak leh lopate huang ngeelngeel hi. January pan May kha sung tengin lenpak asan, adum, pak zihziah in etlawm lua hi. A kiim apam ah gam-maang tulakin umcih aa, van dum tawh ih etkhop ciangin etlawm mahmah hi. A laizang ah tui / lui neu khat kawi ngiuu-ngeuu in luang hi. Tungtun lianpi bangin mualbo om litlet kawikawi aa, tua mualbote ah lothang peek mihing khut tawh kisuan lo, agualgualin po hi. Kawltu zong po ngei aa, tuhun ciangin bei ta hi. Nahlun kici singkung namkhat zong po aa a gammangte/ mimangte bekin mu thei uh hi, ci-in kigen hi. Akiim apaam ah vasate khuang liingliingin ong lungnuam sak hi. Sun gamdaih hun ciangin gamsate’n tui ne uh aa, zan ciangin sapite pai uh hi. Mun khatah Innka dolpek/ dolcial kidawh bangin suang azaangtaam khat om aa “ Suang innka “ kici hi. Tua suang innkaa adung pi 10 sau in, a vai pi 15 zai hi. Len Nupa panin Aizawl khuapi leh India gam khua tampi zong kigal muh thei hi.\nA kigen thu lamdangte :\nTaang lai-in tua Len nupa tui naak lam ah, mihing bangin a awk/ a Lua khat kiza thei zel ahih manin, ‘LuaZang ‘ kici masa hi. Len Nupa akipai ciangin aphual ah, “ Len Nupa“ ahih kei leh, ”Luazang kici-ngam lo aa ”Hausapi “ , ahk.” Ih pute Khua” kici hi. Suang Innka zong ‘ Hausapi Innka’ kici aa tua hi kei leh kigam -mang thei hi. Len Nupa pen ‘Si-khate Khawlmun ‘ zong ki ci hi. Khanglui mite in, misi ding a om ciang in a mang sung uh ah kilangh kholin a kha uh, “Len Nupa ah kikha tektek ung “ ci-in gen uh hi.\nNidang lai hun Khuado ciangin, misite kha in ong siim uh aa, zankim lai-in ong tungin zingsang phalvak kuanin Len Nupa lam ciah to uh hi ci-in, maangmute-in gen uh hi. Vankah mi pawl khatte’n hih mun ah, lungmuan tui, zuan loh tuidam luang in, misite kha Luazang atun ciangin gam ngakte’n tua tui na tulh ahih manin, a-inn lam uh phawk sak nawn lo hi, ci-in kiciamteh hi. Khatvei lai-in Kaptel khua pu Phawng Gin,kici logiak aa zan ciangin Len Nupa gei ah naupang khat in “ Kawltu ka nekna in ka hani sisan ” ci-in a lasak za hi. Sabengte khat veivei gammang thei uh aa, zan ciangin Len Nupa ah zan thapai khuang leh zam kitum za uh hi.\nKhatvei leuleu sabeng pawl khat Len Nupa kim ah giahbuk sat in om uh hi. Khat awnghawh dingin pai aa ong ciah ciangin giahbuk kim teng kiimvel kawikawi hi. Asawt ciangin , ‘ Ong ciahin, hih lai ah ‘ , a cih uh ciangin ciah thei pan hi. A gennop loh hangin a mit humsakin akai kawikawi khat om hi ding hi. Khatvei leuleu Len Nupa ah mi nih sabeng in giak uh a, Mi pau za uh aa zong uh hi. Kuamah a muh loh uh ciangin abil uh lei ah phah in angaih uh ciangin za thei pan bek uh ahih manin, tua pen ‘lei pau’ kici hi.\nNi khat sabengte-in tui luanna akawi ngiungeu a kimat kik dekdekna sawn khia/ sulet-in a tui kigawm sak uh a, mun dang apai kal un angeina bangin na om/kizom kik zel hi. Susia zel uh aa kibawl kik zelzel hi. 1962 kumin Thuklai khua, Sia Mang Thawng, sangnaupangte tawh Len Nupa ah pai uh hi. Len Nupa gei ah ‘ buah, mengkeng ’ thau tawh akapkap uh hangin man lo uhhi. Tua zan a mang sung uah numei no khatin “ Ka akte uh nong kap sak uh ka pa heh mahmah ahi maw ! Man le uh cin ka pa’n ong dawm lo ding hi ven, ong kap sak nawn kei un “ ci-in gen hi.\nBUANNEL pan LEN NUPA :\nPuThuam Thawngin Kaptel khua, kum 1867 kumin sat hi. Tual gal om lai hun ahih ciangin gal dal dingin Suangzang khua leh Tuitawh khuate na phut hi. Galvilnate kumsimin thumvei ta a-encik dingin pu Kai Tuah, Galthukan Mangpi in koih hi. Ni khat galvilin apai leh mual dawn zaang mun nopci khat mu aa, tua lai ah khua sat ding ngaihsun hi. Gam vel pha dingin vapai kik uh aa khua ong mui ciangin naupang lasa, mi pau leh khuang leh zam ging ngeiingaii a zak ciangin, khua sat ding khawl kik uh hi.Tua kuam zaang ah apai uh ciangin buan nel dikdek khuk ciangciang pha ahih manin, pu Kai Tuahin tua lai mun, ‘ Buannel ‘ ci-in min phuak hi.\nNi khat pu Kai Tuah agalvilna ah mihing khekhap athak mu aa, sulzuih pah hi. Pasal khat tui luanna gei ah mu-in, pummat hi. “ Nang ka gam ka khua Kaptel ong sim nuam aa ong ensim hi teh, kong man ding hi “ a cih ciangin, tua mipa-in, “ Kei Bocung mi ka hi aa, ko hih lai, Len Nupa ka ci uh hi. Gamsate pianna mun hi kaci uh aa, gamsate a uk leh hih leitang angak, Lalnu ( Chawng Tin Leri) kiang gamsa angen dingin ong pai ka hihi; pute aw, ong man kei tapeuh un “ ci-in thum hi. Pu Kai Tuah in “ Ih kimat, ih kithah hangin phattuamna om lo ahih ciangin lawmta, zawlta-in kiman ni “ ci-in akip sak nadingun akituahna uh mun min lawhna ki khek dingin kithukim uhhi. Falam, Mizote leh Hualngote’n tua lai mun, ‘ Len Nupa ‘ acih min pen ‘ Buannel’ akici min tawh kikhek uh aa, tua ni aa kipanin, Len Nupa kici hi. ‘ Mual Nupa’ cihna hi in alang tuak aa mual khat anu, khat apa ci-in kiciamteh hi.\nHualngote’n “Buannel Ramdai Cawngtin Leritual henna” kici laibu bawl uh aa la zong phuakin sasa uhhi. Ahih hangin,‘Buannel’ akhiatna leh apianna thu thei lo uh hi, ci- in Tui Trih khua kum za cinna jubilee magazine laibu sung ah ciamteh uh hi. Mizo gam ah zong kumpi sangte ah ‘ Buannel Ramdai “ cih thu ki sinsak hi. Falamte in zong ‘ Buannel Arsi ‘ ci-in magazine laibu tampi hawmkhia uhhi. Hih thu ih et ciangin pu Kai Tuah’ mi hehpih theihna le, amuhna saupi a madawk kholhna kilang hi. Galmat, samat kidem hun lai hi aa, thatin gal-ai leh gualtung tuangin minthang ding hi napi, mi-thah, galmat cihte mihing vai hi lo ci-in na mu khin hi. Tua bang amadawk ngaihsutna picing, mihing thuneihna, ‘ human right ‘ Zomite lak ah angaihsun masa pen leh azang masapen hi ci-in ki ciamteh hi.\nPu Kai Tuahin hih a hoih, a-etlawm Len Nupa min ama ong phuah sak suak ahih ban ah Len Nupa min ih lawh simin, khat leh khat ki-it ding, ki lawmta ding aa, mihing hihna ih thupi sak ding ong vaikhak ahih lam ih phawk ciat ding hi. Len Nupa lampi : Kaptel panin Len Nupa pai nang lampi sawtpi pekin taangpi tha tawh bawl ngei uh aa, 2008 kumin UNICEF uliante zong pai khin uh hi. Tu kum March kha sungin tua lampi pi 4-6 azai, motor cycle nuamtak aa apai theihna dingin hausa pa Do Za Tuang’ makaihna tawh kipan leuleu aa hih lai aki at laitak in,Kaptel pan tai khat ciang to khin uh hi. ZRDC in zong huhna sum thein nga tawh panpih ding ci-in ki za aa ki thalawp mahmah hi. Mai lam ah kuamahciatin ih hih theih bangin, ih gam a hoih semsem nadingin ih hanciam ciat ding hi.\nLen Nupa na pai nop leh :\nTedim-Kaptel-LenTang mawtaw lamlianpi zong tu kum sung mahin azaizawin ki puahpha ding ahih manin, mun tuamtuam panin Len Nupa ah asawt lo-in, hunnuam ki zang thei ding hi ta hi. Kawl zaang aa atengte leh Tedim lampan a pai nuamte adingin, Tedim–Kaptel- Len Nupa lampi nuamtakin kitawn thei ding hi. Saklam panin, Laitui-Kaptel-Len Nupa hi ding aa, India gampanin, Mizogam leh Lamka panin zong kipai thei ding hi. Khanglam, Falam lam panin Munluah khua tawh taili bek kigamla hi. Nidang pek aa kipan Mizogam panin, Len Nupa’ hoihna le nopcitna en ding bekbek in agamlapi pan khe tawh kipai ziahziah hi. I Zogam ah hih bang gam minthang i neih khak lam thei loin, ei Zomite in i awlmawh mel kei le Pasian hong piak thupha a thusimlo hi ding i hih manin, dahhuai phial ding ahi hi. Tua ahih ciangin limtak aa ih puah, ih kepcing ding ih gamluah, ‘ Etlawm mualkuam LEN NUPA’ ahihi. Hun nuam zangh khawm dingin Len Nupa ah kimu ni.\nIh Zo gam sung ah Len Nupa bek hi lo-in, a-etnophuai mun thupi tuamtuam om lai hi. Lunglen Kawlpi, Inn Buk mual, Thah Puang Pawl leh a ki mu mengmeng lo (a om takpi ahih leh) Thuam Tuilite zong hoihtakin ih puah pha ding hi. Zalui tung, Ngennung lam ah zong bak kua hawmpi khat om hi. Tua gei ah zong Meitei gal mangpa kikap lupna Suangsuang zong etnophuai hi. Hihte thu zong a theite-in ong gen le uh cin kiza nuam hi. Ih tangthu aa kigen Thawm tangvalte kidemna, mei apekna mun, Sialkong kan, zong limtakin ih ciapteh ding thupi hi. Tua ahih manin I Zogam ah Pasian khutma mun thupi/ mual minthangte kemcing in, i zun i puah siam ciat dingin Zomite i kihanthawn hi. Zogam le Zolei Topan thupha pia hen.\nBy: Dr. Dongno ( Australia)\n(Theih ding Dr. Dongno (Australia) at-dan lian in kong suah sak ahihi.)\nSingkung lopa Lui leh Mual te Thu Taangthu Thuluui/Articles\nma mang October 31, 2015 at 12:45 PM\nZak nop tak tak ei hong zom zel vo guai\nItem Reviewed: LEN NUPA' TANGTHU. Gelh - Dr. Dongno Description: Rating: 5 Reviewed By: Cinpu Zomi


url: =Malaysia ah H5N1 Bird Flu om ahih manin Aksa leh Aktui nek kidawmleng ahoihzaw khatam? :: ZOMI DAILY\nposted on 20 March 2017 at 10:17 pm Lomkholna: Health, Malaysia, News, Sawltak\nMalaysia, Kelantan State sungah H5N1 Bird Flu ki patau ahih manin zanni mahmah inzong vatawt leh ak “Poultry” akigawm in 1800 leh aktui 1075 ki susia, neklohding in ki hemkhia cih Kelantan Veterinary Services Department te’n genkhia uhhi.\nH5N1 Bird Flu natna pen Malaysia gamsung ah kigen kawikawi ahih manin Kelantan Veterinary Services Department te’nzong zanni in ak kikhawina Chicken Farm mun 23 panin sitcianna neihding Sample 115 la uhhi. Koimunteng lianpan in kila, kisit cihte akigenloh hangin tua Operation abawlna tengah H5N1 Bird Flu omlo hi ci’n genkhia uhhi.\nKelantan Veterinary Services Department te genkhiatna ah March 19 ni ciangciang H5N1 Bird Flu pen mun 43 ah sitcianna akineikhin hi a, tualak ah mun 28 te ah H5N1 Bird Flu omtaktak cih ki mukhia khinta cimawk hi.\nH5N1 Bird Flu aki muhkhiatna munte pen:\nKota Baru (14 locations), Pasir Mas (six), Tumpat (three), Tanah Merah (one), Bachok (one), Pasir Puteh (three) cihbang ahihi.\nH5N1 Bird Flu natna vai akizak khitzawh Kelantan State sungah Chicken Farm mun 525 panin sitcianna neihding in Sample 3127 bang ki lakhin in ki encik gige cihi.\nTuni ciangciang H5N1 Bird Flu aomkhitzawh nekngam nawnlohding in akipai, aki susia leh akihemkhia bekbekpen ak leh vatawt 33,153 phakhin a, aktui pen 13,342 phakhin hi.\nKumpi thunei te’n vengkiim ah akpul aksi aomleh amanlang in hong zasakpah un ci’n tangkona zong nei uhhi.\nKelantan State Government in March 15 ni in hih H5N1 Bird Flu Outbreak pen “State Disaster” hi ci’n tangko khiakhin hi.\nRelated: Malaysia, Kelantan sungah H5N1 Bird Flu ki mukhia ~ ZD\nMalaysia gamsung aom te’n tusung aksa leh aktui nek kidawmleh ahoihzaw khatammaw. ZD Sawltak #zomidaily\nPrevious: Mi 200 val atuang vanlengkhat aki Hijack sawmlaitak Passenger khatin honkhia ~ ZD\nNext: Mi Hampha Hiteh! ~ Dimno’ Pa\nBethlehem Thu ~ Pu Thangboi\nZOFA panmun kiteelna\nMalaysia Mydin Shopping Mall ii Lift sungah nupa kopkhat nai 25 sung awkcip\nMawtaw in lawi taihkha citciat in, mawtaw tungah kilawnto biabua\nNi Kum-a Ka Sermon-te Koi Ah Om? ~ Rev. Zam Khat Kham


url: =Myanmar, Tanintharyi khuapi Myeik leh Bangkok kikal Direct vanleng kilengsak tading :: ZOMI DAILY\nMyanmar, Tanintharyi khuapi Myeik leh Bangkok kikal Direct vanleng kilengsak tading\nposted on 28 February 2018 at 1:10 pm Lomkholna: Myanmar, News, Sawltak\nNew Gen Airways kici vanleng Company te’n Myanmar, Myeik City leh Thailand, Bangkok City kikal Direct in vanleng lengsakding uh cih MMTimes pan kiza hi. “New Gen Airways” pen Thailand, Banglok-based Airline khat hi a, Tun Htaik Tin Company te vaihawmpihna tawh hihbangin Myeik leh Bangkok (Myanmar leh Thailand) kikal Direct in alengtheiding ahihi.\nNew Gen Airways panin Country Manager asemlaitak ahi U Thar Du in Myeik leh Bangkok kikal vanlengpen hongtungding Friday ni akipan kilengsak tading hi ci’n genkhia hi.\nAbeisa akipan tuciang dongmah Tanintharyi Region sung aomte Thailand ahawhnop uhciangin Yangon paimasak kulsese hi. Tuabangin Tanintharyi Region sungpanin Yangon kitungtophot a, tuakhit ciangin Yangon pan Bangkok ah kilengkik leuleu hi.\nTuabangin Yangon paitektek akulloding in Tanintharyi Region sung aom Passenger te’n ki lunggulh mahmah a, Bangkok leh Myeik kikal vanlengtawh Direct in lentheihziau dingpen ngetna tammahmah hi.\nMyeik City pen gamdangmi khualzin te ii alunglut theihding “Major Tourism Destination” khat apiangtheiding in lametna tammahmah hi. Tuahangin Myeik leh Bangkok kikal vanlengtawh Direct in lentheih nadingin aki vaihawmta ahihi ci’n Country Manager in genbeh hi.\nNew Gen Airways te’n Myeik leh Bangkok kikalpen kalkhatin 3 veita lengsakding uh a, Boeing 737-400s vanlengte zangding uhhi. Boeing 737-400s vanlengte khatciangin Passenger mi 150 ciang atuangthei ahihi.\nVanlengsaap pen mikhat ciangin Return Ticket US$180 (K240,840) hiding hi ci’n U Thar Du in genkhia hi.\nTanintharyi’s Hotel and Tourism Department te pulakna ah abeisa 2017 kumsung in Tanintharyi sungah khualzin alutpen mi 350,000 bang pha ci uh a, tualak ah atamzaw pen Thailand pan kici hi.\nTanintharyi Region sungtengah tuikulh Island ahoihnono tampi omin, tuaban ah taangtawngpek panin akilam tattung “Ancient Pagoda” tampizong om ahih manin, gamdangmi te bekthamlo, Myanmar gamsung aom Local Traveller te ngiatinzong ahawhnop mahmahna munkhat ahihi. Dawei, Myeik, Kawthaung cihtepen tunailam ciangin ki lunglut semsem hi.\nTuaban ah Tanintharyi Region sung aom sumnei te’n zato vai, sangvai “Medical Treatment, Education” cihtepen Bangkok khuapimah kizuan tangtang hi. Hihbangin Myeik leh Bangkok kikal Direct in vanleng aomtheihpen Tanintharyi Region sungmahmahzong tampi khantohna omtuamding in ki lamen cih kiza hi.\nMore: Myanmar, Myeik khuasung aom KBZ Bank ah thautawh damiah kitaih\nAtunga Photo pen Myeik huamsung aom Nyaunng Oo Phee Insland kici hi. Tanintharyi Region sungah tuikulh Island munhoih tampitak om hi. Tourism khangto semsem hileh tua Island tepen Malaysia gamsung aom Langkawi, Thailand gamsung aom Ko Samui, Phuket cihte zahin gamdangmi khualzin te’n lunggulh mahmahding uhhi. Sawltak #zomidaily\nPrevious: Atamzaw thukimna ~ Lian Tuang\nNext: Kum 77 aphakhin piteekkhat atanu muhna ah amahleh amah ki dawtlum\nLim le Ceptehna (Signs and Symbols)\nThuthak tomkim ~ The Tedim Post (28 Aug)\nJob nuntakna pan… ~ T. Sawm Lian


url: =Nong Deihna Mun Peuh-ah Pai Ning | Zomi Lyrics Directory :: Zomi Music and Songs Nong Deihna Mun Peuh-ah Pai Ning | Zomi Lyrics Directory :: Zomi Music and Songs\nNong Deihna Mun Peuh-ah Pai Ning\n(2 Corinthians 5: 9-14)\nMary Brown (1891-?) Carrie E. Rounsefell (1861-1930)\nCharles E. Prior (1856-1927)\nKi-apna la kici peuhmah laka la ngaihpen khat-a kingaihsun hih “Nong Deihna Mun Peuh-ah Pai Ning” cih la a phuakte’ thu kitam theih lua khol lo hi. Hih lamalte a phuaknu Mary Brown bel Fanny Crosby’ teenna New York pan a gamla lua lo, Jewett City, Connecticut-a teng cih leh Fanny Crosby’ phuah la “A Sia Ding Honkhia In, A Si Ding Don In” cih la deih mahmah hi, cih ciang kithei hi. Tua la tungtawnin hih la, “Nong Deihna Mun Peuh-ah Pai Ning” a phuah ahi hi. A phuah cil lai-in Mary Brown’ la taang khat leh a sakkik bek hi a, a thulu “I’ll Go Where Thou Wouldst I Should Go” ahi hi. Tua Jewett City mah-a teng, church organist, la-aw phuahsiam leitung nasepna lama banker Charles E. Prior in a taang nihna leh a taang thumna phuahbeh hi.\nBangbang ahi zongin hih lamalte leitung buppi ah a kizelh theih nadinga a pua kawikawi ding la-aw ngaih mahmah a phuak pen numei evangelist Carrie Ester Rounsefell ahi hi. America gam New England kual tengah zin kawikawi-in, auto-harp khat tum kawma gospel la sasa khat ahi hi. Jewett City kiim tengah a zin laitakin Mary Brown’phuah, “Nong Deihna Mun Peuhmah Pai Ning” cih la mu kha hi. Lungsim takpi tawh a ki-ap mi khat’ lungtang pana hong luangkhia lamalte ahih lam thei pahlian a, ama’ auto-harp tumin a la-aw thak ding khat phuak hi. A zawh ciangin “Nong Deihna Mun Peuhmah Pai Ning” la in aw thak khat a nei hong hi pah a, a aw lui sangin kituakzaw tham hi. Kum tampi sung mah a bulphuh lapi-in nei-a, a paina khempeuh ah sa den hi. A sawt lo-in hih la ngaih pen Carrie E. Rounsefell’ sak bek hong hi nawn nawn lo-in leitung buppi ah hong kizel hi.\nHih la in mi bangzahte’ nuntakna khel-in mi bangzahte’ nuntakna ah nasem cih bel tawntung mun i tun ciang bekin kithei ding hi. Hih la tungtawnin gospel music-a mi mingthang mahmah mi nih in bel a teenna uh East Tennessee nusia-in Pasian in a sawlna peuhpeuh ah pai takpi uh hi. Tuate lakah khat bel Dr. Reuben Archer Torrey tawh kithuah-a cialpi khempeuh-a la makaipi a sem den Charles M. Alexander ahi hi. A dang khat bel Billy Sunday cialpite-a la makaipi a sem den Homer A. Rodeheaver ahi hi.\nHih la tawh kisai-in Homer A. Rodeheaver in a tuahkhak ngei thu khat theihnop huai ka sa hi. Khatvei, Homer A. Rodeheaver leh John D. Rockefeller, Sr. te Palm Beach, Florida ah golf kimawl khawm uh hi. A golf kimawl uh a kipat ma-un Rockefeller in Rodeheaver kiangah a deihpen la khat a sak nadingin ngen hi. Homer A. Rodeheaver in zong hih “Nong Deihna Mun Peuhmah Pai Ning” cih la sa pah hi. A kiim a paam vuah hoih taka kipuah paakte leh tang taka kisuan diudeu palm singkungte in umcih a, vasate ham ciauciau-in van ah lah meii khat beek om lo-in dum kilkel-a, tua laitakin tua huna leitunga mi haupenpa Rockefeller in hih la limtakin ngai ngiungeu hi. A lungsim su kha mahmah hi. Rodeheaver in a lasak a man ciangin Rockefeller in, “Homer, nuntakna khat bek nei hanga – a sawt lo-a bei pak mawk ding! Zeisu Khazih’ ading i sep sunsun bek a kip ding hi mawk!” ci ngau keii hi. Tua a cih khit ciangin, “Khaileh! tu’n i golf kimawl ni ei leh” ci-in a kimawlna uh zom uh hi.


url: =ZAM ThupuakZAM :: Zomi Association of Malaysia\nRev. Dr. Do Suan Mung (GZA Secretary) tawh holimna kinei khawmJuly 26, 2014 in geelna teng ih biak Pasian in hong tangtung sak a Zomi zumpi (ZAM) sungah Dr. Do Suan Mung tawh tawl khat sung holimna kinei thei hi. Nitaak lam ciangin Chinese Assembly Hall ah Malaysia a om khua kipawlna makai te, pawlpi siate leh Zomi a lunglut makai tingteng mimal 70 val kihel khawm thei hi.\nHun kipat madeuh in ZAM lam panin mipi theih dinga kilawm UN vai hita leh Insurance vai hi taleh zaksakna limci tak kinei phot hi. Sun nai 2:00pm hong sat lian ciangin a ziakai ngeilo Rev. Dr. Do Suan Mungleh a nungzui teng Hall sung hong lut uh a, kipatna la dingin“How Great Thou Art”pah ziahziah hi. Rev. Thang Do Khen in hunap thungetna hong neih khit ciangin Chairman asem Sia Kam Mung in maithak muakna hong neih khit ciangin, a kizomin siapipa thungen hong kipan pahin“Kei pen a tamzawin youtube pan ka thugenna leh group mail sunga ka laigelhte tung pan bek nong thei ding uh hi”-in amah leh amah hong kigen masa hi.\nHiciang dinmun a tun theihna ding hamsatna tuihual nawkna a tuak khak teng atom ziau a hong gen zong pen a thuak baih ding hi peuhmah lo hi. India ah LST sang akah lian loh hangin USA ah sangkah theih ding hunlem ngak in kum khat val mah na om veve a. A sawtlo in a nungta Pasian in lampi honsakin 1981 kumin San Francisco khuapi sunga LST sinna sang hoih penah hong kahto thei hi. Tuahun lai-in USA ah Zokam zatpih ding gen loh Zomi mahmah zong muh ding hamsa mahmah hi. Kum 4 sung sitset USA gamah sang akah khit ciangin pahtawina laidalpi tawh ih Zogam hong ciah kik a, Laisiangtho sang hong kipanto in ama sang pan a khangkhia mipil honpi khat om ta hi. Minam leh gam it ing ci-in awng awng se takei leh minam a veina leh Zogam a itna kilang manin Dr. Chin Do Kham in mual hong liamsan khit ciangin ama dinmun ah GZA makaipi te’n koih ngam giap hi.\nA thungenna ah“Zomi na hihna zumpih kei in, Zomi a na pian khasia kei in”ci ngiat hi. Zomi hi ingh aci khempeuh Zomi hipah lel a, amau tenna peuh Zogam hipah lel hi. Zomi te gam 30 valah tenna munkip nei ta hi hang. Nikhat ni ciangin Israelte bangin ih gamah ih ciah kik hun hong tung dinga tuani ciangin Zogam ah pau leh ham, pilna siamna a kicingin om ding ahihman in gamdangmi ten ei gam Zogam ah pau-leh-ham bek hilo pilna siamna cihte hong sin ding uh hi. Zomi te hizah a gam tampi ah kikhen thaang a ih om pen lam khat panin thupha hizaw kha ding hi. Bang hang hiam cihleh USA leh gam thupite pen ei Zomi te a tamzaw in eima pilna leh siamna tawh a tungzo dingte hi peuhmah lo hihang. Zomi te kawl kumpi hong ciaptehna ah laithei lo pen leh a zawng pen minam himah talehang ei nungah hong khangkik ding khangthakte dinmun ka et ciangin ei khangah Zomi te sunni (Zo Sunni) hong taan nai kei mah taleh khangsawntetua Zo Sunni nuaiah nuam takin na khawsa ta ding uh hi cih pen ka mukhol thei ta hi ci hi. Pasian in ei Zomi te aa dingin ih tel zawh ahi lo geelna lianpi nei hi cih kitel khin hi. Tulaitak ih hamsat hun hi mah taseleh lungkia lo in mainawt ni. Mi pawlkhat ten tulaitak a UNHCR huhna tawh gamdang tungte zuauthu tawh a tung uh hi ci uh hi, ahizongin kei muhna ahi “hi khinlo hi, ih gam ki ukna pen ahoihlo himah hi”ngiat hi. Ahi mah ahihi. Ih Kawlgam pen tuni ciang dong biakna vai tawh kidodo lai uh a, mualtungmi thautawite tawh akidona uh zong khawlsan nai tuan lo uh hi. Democracy hun sungah kilut ta hi ih cih pong hangin khuahun leh thupiangte ih et ciangin Democracy tawh kigamla semsem lehang kilawm zaw hi.\nMi tampite’n“kei mi mawkmawk hilel ingh, Zogam leh Zomi ka vei hangin ka sep theih bangmah om tuan kei”-in dinkhawl thei uh hi. Tua bang ding hi lo hi. Zogam leh Zomi aa dingin na sep theih khat om veve hi, tua pen“Thu nanget simin na minam Zomi leh na leitang Zogam hong mangngilh ken”hi. GZA tawh kisai thu kidong a dawnna ah“GZA pen Pasian longal midang hi lo ding hi. GZA in kipawlna dangte bangin membership a lak loh zenzen hangin member a nei lo hi lo hi. Zomi a kici khempeuh koimun koikuam ah om ta leh bang biakna bang pawlpi zui taleh GZA member hipah hi. GZA ih cihpen tanglai Israel te Siampite’n a makaih mah bangin Pasian nasem Siampite makaihna hi a, Party leh politics tawh kisai lo hi. Minam aa ding nasem a hi uh hi” ci hi. Tutung Census tawh kisai thu kidong pen hibangin dawng hi“ 914:ZOMI tawh kisai sepna bawlna ah sum-leh-pai tawh tha hong pia no Malaysia gam a om Zomi te tungah lungdamna kong pulaak hi. No nong khak uh pen Tulza Sawmnih val ahihi”acih khit ciangin a thugen hibangin hong zomto leuleu hi, “ZCD Party in ih minam ZOMI in Code neiloih hihmanin Code dang 914 tawh ih minam ZOMI dinpih suak ni hong cihna uhtawh kizuiin ZCD Party tawh mapang in na akisem khawm hi a, 914 ah Zomi gelh ding cih Zomi khempeuh theih dingin a pulaak khia ahihi. GZA makai lutangpi teng thukimna ahihman in makaipi teng lakah Zomi gelh lo khat zong om in um keng. ZOMI pen ih pu ih pa te kilawhna ih minam min hi. Ih tenna Zogam hong siik masa mangkangte leh Missionary te gelhna laibu sungah zong ei pen Zomi mah ci a hong ciapteh uh ih hihi” ci hi. Tua ahihman in ih minam ZOMI pen zanmah a hong piang hi lo hi. Kawlte leh hong tello pawlkhat te bekin CHIN hong ci uh hi bek hi. Zomi na hih zumpih ken la, Zomi a napian sese angtang zaw in. Zomi a kici nuamlo Zomi honkhat te zong a sawtlo in hong ciah kik lua lel ding uh hi. Napau Zopau/Zokam zumpih ken la namdangte lakah pau ziahziah ngam in. Na Zomi ngeina kan inla a hoihna tel sawm in. Bang hang hiam cihleh minam picing na hih a kilatna a hihi. Zomi te pen ih maisuah sangin ih sunglam hoihzaw pek hi. Ih mipil masate minuai ah na om lo uh hi. Mipil zah mahin napil uh a, misiam zah mah nasiam uh a, mi theih zah mah na thei uh hi. Zomi tampi tak mi namdang mipilte tungah tuang ta uh hi. Zomi te pen Pasian amuang minam ih hihna hang limlim in zong Pasian a nusia namdangte sangin ih mailam ding enhuai zaw ta hi cih mangngilh kei ni ci hi.\nThudong nuam tam semsem a, ahi zongin hun kicinlahna hang leh a dawng ding Rev. Dr. Do Suan Mung gim leh tawl ding khualna tawh hun a kihial bawl suak hi. Amah pen 28-30 July sung EBC Crusade bawl ding a hong zin hizaw hi. Ahun manpha tampi hong hawp zawh mipi kilungdam pha mahmah hi.\nNumeite kikep dan ding:\n(Misiam te genna hi)1. Numei khat a innah a ciah ciangin Lift (Datlikar) sungah a meltheih ahilo pasal dang khat tawh a tuan khop khak zenzen ciang a lunglau pian leh bangci kikep ding?\nGentehna in tua numeinu omna inn dawlpen 13 na ahih leh manlah takin dawl khatna pan dawl sawm-leh-thumna ciang dong a meekte meek gai pah in hileh lauhuai nawn lo hi. Bang hang hiam cileh tua pasal pa in hong suam nuam hong buan nuam ahih phial leh zong na tuanna Lift(Datlikar) pen dawlsim ah khawl toto dinga, kongkhak kihong toto lel ding ahihman in hunlem om man lo ding cihna hi.\n2. Na inn sungah nang bek na om laitakin mi dang khat hong lut in buan hong sawm leh bangci kikep ding?\nNa inn sungah nangbek na om laitakin mi dang khat hong lut in buan hong sawm leh manlang takin na anhuanbuuk sungah lut pah inla na mat theih khempeuh man inla denna pah in. Zasanvui/aisanvui na muh masak pen leh tua tawh amai theh pah in. Temta,pakaan, belneu belpi cih bangin na muh bangbang tawh deng pah inla na thaneihzah in awng pah ziahziah in. Na anbuuk sunga nisim na vanzat te pen nang hong hung thei galhiam hoih suak thei hi cih mangngilh ken. Tuabanah hih banga mi nawngkaisak nuamte deih loh penpen in‘Thawm’ahi hi. Agin ngaih thei bang pen in thawm bawl lecin na buaina teng veng ziau thei hi!\n3. Zankim laitakin Taxi nazat leh bangci kikep ding?\nNa Taxi zat sungah na lut madiak in bawlpen leh laidal tawh na Taxi numbat ciamteh pah in. Tua khit ciangin Taxi sung panin na handphone tawh na innkuanpihte/lawmte na vai teng kitel takin Taxi hawlpa zaak ding leh telsiam ding ngiat in zasak pah in. Gentehna in na hopihte’n Phone ana lak kei zenzen uleh zong a hopih na kineih theih veve ding kisam pen hi. Tua bangin hoih takin hih setset lecin na gaalpa pen na lawmhoih suak thei hi. Bang hang hiam cileh na omna mun leh na taxi numbat khempeuh kicing takin na innlamte zasak khin na hihlam Taxi hawlpa in thei ta ahihman in hong nawngkai sak ngam nawn lo dinga, na tunnopna mun ah nuam takin hong khak ding ama mawhpuak hi ta hi.\n4. Na Taxi hawlpa in lampi tuam azuih a na lunghimawh pian leh bangci kikep ding?\nNa Taxi hawlpa in lampi tuam azuih a na lunghimawh pian leh na thungkuahgui man pah tiuteu inla Taxi hawlpa nung lam panin a ngawngah vial inla deih tak lehkaih pah in. Thungkuah leh a dang bangmah na tawi kei lehzong Taxi hawlpa puan-ak ngawng nunglam panin deih tak lehkaih tiuteu lel lecin na thu hong mang pah dinga, lampi maan hong zuih pih pah lengleng ding hi cih mangngilh ken.\n5. Zankim na vaak laitakin na nungah hong zuizui a om zenzen leh bangci kikep ding?\nZankim na vaak laitak na nungah hong zuizui a om zenzen leh na tuah masak pen sai khatpeuh sungah lut ziau lel in. Sai a kihon nawn kei leh zong sumthohna (ATM box) te sungah lut lecin vai siang pen hi. Bang hang hiam cihleh ATM box pen a cing Security-guard a om den banahCCTV kithuah gai hi. Nang hong zuipa in a meel mite tel ding deih lo ahihman in hong zui nawnlo lel ding hi. Bangbang ih cizongin mikim ih pilvaang den ding kisam masa penpen hi.\nTheihding: ZAM zumpi panin Zolai tawh a kilet khia hi.\nUNHCR-IAD tawh meeting kineiJuly 30 ni-in REMEDI Insurance vai tawh kisai UNHCR Conference Hall ah nitak nai 2:00pm in kinei kik hi. Hih Insurance a leinuam Zomi khempeuh in ZAM zumpi ah min sazian nong piak na dingun deih sakna lianpi tawh kong zasak uh hi.\nTzu Chi Foundation leh ZEC-M&TTzu Chi Foundation vaihawmna tawh August 1 ni-in Taiwan panin lengla 30 valtawh ZEC-M&T siamsin naupangte zingsang nai 8:00am pan 12:00pm ciang khantohna ding kimawlna tuamtuam bawlpih thei hi.\nSelayang Zatopi napai leh na UN copy pua inSelayang Zatopi na pai ding a leh UN card copy pua hamtang in. Napuak kei a leh discount ngahlo ding hi teh.\nTaxi WHL 780 zuihloh dingKhua sung vak taxi kawm ding peuhpeuh in hih taxi WHL 780 zuih khak hetloh ding.\nTukal Palaai te buaipih diak tengNiang Sian Hau (Heilei) te nuta August 1 ni-in USA visa tawh kisai sisit pih.\nVial Nem Cing (Mualbem) August 1 ni-in Tung Shin zato ah ki buaipih.\nPau Van Muang (Tungzang) Jinjang lockup ah kibuai pih.\nDal Muan (Kawlpi) IPR ah ki buaipih.\nUN Card KimuThang Sian Khup UN card kimu in ZAM zumah hong ki ap ahih manin aneipa in ZAM zum hong lale teh.\nNang Card lo zatsawm kei-inZoto paina, nasepna, mat le hen khat peuhpeuh ah na card zanglo a mi dang card na zatsak a ahih leh zum pan hong kibuai pih zolo ding hi. Tua ahih manin na paipaina ah na card puak ding mangngilh ngei kei in.\nThongkia laidalpi ngah man kizaih nailo te ZAM zum hong zasak unZomi thongkia a suakte leh laidalpi tawi a man kizaih nailo khempeuh in ZAM zumpi ah hong zasak un. UN zumah man kizaih dingin hong ki paipih ding hi.\nNavak ciang RM50 pua hamtang inKhua sung navak ciangin a tawmpen RM 50 or RM100 pua hamtangin. Deih loh pen tuahsiatna tuak le teh nang adingin hong honkhia zo ding hi.\nHehpihna tawh hongkan pih unSanggam nu Lia Dim Sian Nuam (Sim Suangzang) July 15, 2014 ni-in a thong tanna pan suakta in khua sung hong tun ciangin a dawn dingte tawh kimu theilo in tuni ciang contact kingahlo. Athei kha na om uh leh ZAM zumpi ahih kei leh hih phone tawh hong contact un. Muanpi Ph. 018 220 1456\nZAM Hall ki kawmtheiZAM Hall pen Session khat (nai 4 sung) RM200 ki lading a, nai 4 khitciang azatbehtoh nopleh naikhat RM50 ki lading hi. Aki zangthei vanteng: Aircon, Tutphah 150, Sound System, Drum Set 1, Wired Mic 1, Wireless Mic 2, Usher Counter leh adang tuamtuam.\nZAM ah Ngeina puan leh vante kingahZAM zumpi ah ih ngeina Zopuan leh vante ki leithei hi. Aki ngahthei van te: Zopuan: a bantawng leh a bansau (pasal), Zoniik nam tuamtuam (numei), Puandum, Zodial, Zodial naikhau (silk), Puanlaisan, Tanghciin, Khephiau, Zokhi, Zo Lukhu, Zo thungkuah etc. Dotbehnop aom leh ~ Ngai Hau 010-823 0571\nZAM Palai sungpan kua tawh kizomdingKimat kihen natuahkhakleh:\nSia Joseph Mangsen : 016 374 9423\nZAM Card tawi Zomi te ading nasepUNHCR-EST nasep zonsakna pan Cafe a sem ding mangpau or malay pau thei kideih. Khasum pen sialo ding hi.\nUNHCR-EST pan mahin Johor Bahru KFC sai a sem dingin Zomi citak mi kideih behlai hi. A lunglut khempeuh ZAM zumpi ah na min sazian uh hong piapia un.\nSetzung a sem ding pasal citak 20 kideih hi. Omna pia, an pialo. Nipi nisim off. Alunglutte kizopna ding: Mangpu 018 377 9858\nUN Sisitna munIOM MHD Malaysia\n2nd Floor/Level 3 KPJ Healthcare\nNo. 1, Jalan Pahang, 53000\nGeneral Line : 03-9235 5400\nUSA lengding te tentan kahnaF&B Business Park\n18 Jalan Metro Pudu 2, Fraser Business Park\nJalan Pudu, 55100 KL\n(Near LRT Chan Sow Lin)\nAustralia lengding te tentan kahnaA 14-6, Menara Atlas Plaza Pantai\nJalan Pantai, Rharu 59200 KL,\nPh. 03 9235 5431\nZAM Zumpi Address155A, Jalan Maharajalela,\nOffice Tel: 03 2142 6659/03 9226 1926\nLungdam kohnaZomi Catholic (ZCCM, St. Joseph Church, Sentul) pan tukal Thupuak bawlna ding RM50 hong piakhia leuleu uh ahih manin lungdam ihko hi. ZCCM Pawlpi tawh na kizop nop leh: Francis Khampi 016 269 1351.\nMyanmar Believers Fellowship (MBF) Sunway pawlpi panin Thupuak bawlna ding RM50 tawh ma hongpang leuleu ahih manin lungdam ihko hi.\nPa Biak Lam Tuang (Lamzang) in ZSM huhna dingin phal takin RM 20 a sum tang sitset in hong pia ahihman in kilungdam mahmah hi.\n2/24/2017 08:48:37 pm\nEvery woodworker comes to the point where he or she wants to look into woodworking routers. It is a mistake to view the routers as all being the same in design.\nAftermarket UD Truck Parts link\n6/15/2017 03:24:11 am\n12/31/2017 06:00:28 pm


url: =DEC. 16 Thungen Mi Thum (Nadezhda Raya, 54) ~ MUC\nDEC. 16 Thungen Mi Thum (Nadezhda Raya, 54)\nAdmin 9:53:00 PM Articles, MISSION NEWS\nThungen Mi Thum (Nadezhda Raya, 54)\nKa innkuan un SDA biakinn gei khat ah ka teng uh hi. Kikhawm pai ding Lai Siangtho tawi-in biakinn zuan mite ka mu den hi. Ka nuntakna-ah kisap khat om hi, cih ka phawk hi. Soviet Union kikhenma hi-in Lai Siangtho ka mu ngei kei hi.\nLai Siangtho in bang thu pulaak cih zong ka thei kha kei hi. Lai Siangtho sung thute thei nuam ka hih manin kuama theih lohin SDA innkuante kiangah ka hawh zel hi. Tua bangin ka pai kuama theih ding ka deih kei hi. Bang hang hiam cihleh ka omna-ah SDAte pen kineu muh hi.\nMi Khempeuh aa ding Lai Siangtho\nHih SDA innkuante kiang pan Lai Siangtho bu khat ka ngen hi. Laimai khempeuhah Sabbath thu pulaak hi, ci’in ka ngaihsun hi. Orthodox’ Lai Siangtho tawh kibat lohlam ka mu hi. Bang ni-in biakna pia ding,cih ka lunghimawh hi.Lai Siangtho in ni sagih ci napi ka pawlpi in Sunday ni-a biak ding hi. Ka nu in ko tawh kinai pen siampi khat va dong dingin hong sawl hi.\nSiampi pa tawh kiho-na\nSiampi pa tawh kimu-in, ama kiangah hih Lai Siangtho bu khat deih ing, ci-in ka gen a, Orthodoxte’ zat Lai Siangtho tawh enkak dingin ka pulaak hi. Siampi pa in Lai Siangtho hong paipih dingin a nasemte khat sawl hi. A nasemte’n Lai Siangtho hong pia uh hi. Rubles 30 ka pia hi. Tua hun lai-in a tamman hi ding hi.\nSiampi pa in ‘Lai Siangtho in koi ni-in biakna pia ding hiam? ci-in hong dong hi. Hi lo hi. Nang kiang pan ka thei nuam hi, ci-in ka dawng kik hi. Hong gen in, ci’n ka kut hangin siampi pa in hong gen nuam lo hi. Nangma’n Lai Siangtho sung zongtawm in, ci’n hong sawl hi.\nOrthodox biakinn panin lau pipi-in innlam ka zuan hi. Ka pasal in hong thei leh, bang hong gen tammaw, ci’n ka lunghimawh hi. Inn ciah pah dingin ka sawm kei hi. Meltheihte kiang khat ah hawh phot dingin ka ngaihsun hi. Tua ka pai-na lampi ah ka sanggam khat tawh ka kituak kha uh hi. A thupiangte khempeuh ama kiangah ka gen hi. Orthodox zat Lai Siangtho le ka khut a ka tawi Lai Siangtho ka enkak khawm uh hi. Bang mah kilamdanna ka om kei uh a, bang dingin hih zahin tampi man Lai Siangtho lei hi ding ka hiam, ci’n ka lungmang mahmah hi. Tawl khat khitlamteh ka sanggam numei khat in Lai Siangtho bu thak khat deih ahih manin ka Lai Siangtho lei pen ka zuak kik hi.\nKa Pasal in Um ngam lo\nSDA suah ding ka pasal in hong phal lo hi. Koi mah ah kikhawm lo, ka pasa aa ding thu ka nget sak hi. Tua leh tui ka kiphum a kipan ka pasal in awmnatna le nungzang natna khat hong nei hi. A mei-ma ka puahsak sialin Topa tungah thu ka ngen hi. Khitui luang kawmkawm in thu ka ngen hi. Ni khat mei-ma puah ding ka kithawi uh leh a mei-ma damsiang hi. Lamdangsa-in ka pasal khat hangin aman bang mah thei kha lo hi.\nTua a kipan ka pasal in biakinn ah hong zui zel hi. Zan khat mangman a, tua a mang sungah Zeisu hong pai mu hi. Zingling dan khat hangin khanglo a, tui kiphum nuam ing, ci-in zan pi-in hong dong hi. Pasian in ka thungetna hong za hi. Ka kitui phum zawh kum 10 khitteh amah zong tui kiphum hi.\nKa Lawm Khat\nKa sangkahpih ka lawm nu khat aa dingin thu ka ngen hi. Ka kimuh loh uh kum 20 bang val khin hi. Khrih Honpa-in a san ding thu ka gen hi. Ni khat ka pasal tawh Moldova’ khuapi ah biakna pawipi khat siim dingin ka pai uh hi. Hih pawi ah thu ka ngetsak ka lawm nu tawh ka kimu kha uh hi. “Nang hih lai-ah bang vai hiam? ka dot leh “kei zong SDA suak ing,” hong ci hi. Tuma kum 20 lai-in pawlpi man ci-in kigen, tu’n kei zong SDA sungah om ing,” ci hong dawng hi. “Tua hun lai-in ken SDA cih bang peuhmah za kha ngei lo hing. Pasian in ka lawmnu aa ding kum 20 sung bang ka thunget hong dawng hi. Thungetna in vanglian hi.\nSoviet-era aa dingin tu-in thu ka ngen hi. Tu quarter 13 Sabbath School sumpi in Moldova gam a SDA pawlpi nasep nadingin kipuak ding hi.\nMUC SDA conference in Kimlai biakinn puah nadingin kizang ding hi.